title: Matilda Kaihosalo

text: Matilda Kustaava ”Tintti” Kaihosalo (alkuperäinen sukunimi "Ylen", 29. helmikuuta 1885 Tampere – huhtikuu 1942 Leningrad) oli suomalainen toimittaja ja työväenliikkeen aktivisti.


title: Matilda Kaihosalo

text: Frenckellin paperitehtaan työmiehen perheeseen syntynyt Matilda Kaihosalo liittyi työväenliikkeeseen vuonna 1905. Hän osallistui Paperiteollisuustyöväen liiton perustamiskokoukseen huhtikuussa 1906 ja tuli valituksi sen liittotoimikuntaan. Tamperelainen Kaihosalo oli mukana työväenliikeen nais- ja nuorisotoiminnassa ja tuli tunnetuksi aktiivisena työväenasian puolestapuhujana. Vuosina 1915–1916 hän oli palvelijattarien ammattiosaston johtokunnan jäsen. Kaihosalo toimi Tampereen vallankumouksellisen keskusneuvoston jäsenenä talvella 1917–1918 ja keväällä 1918 hän työskenteli "Kansan Lehden" toimituksessa. Sisällissodan jälkeen hän sai kahden vuoden vankilatuomion.


title: Matilda Kaihosalo

text: Vapauduttuaan vankilasta syksyllä 1918 Kaihosalo toimi SKP:n äänitorvena Tampereella. 1920-luvulla hän työskenteli ensin Suomen Ammattijärjestön toimitsijana ja sitten "Työläisnaisen" ja pilalehti "Paukun" toimittajana. Kaihosalo siirtyi 1930-luvulla Neuvostoliittoon, jossa hän työskenteli Kustannusliike Kirjan Leningradin osastossa. Hän kuoli Leningradin piirityksen aikana.


title: Kastanjapeukaloinen

text: Kastanjapeukaloinen ("Cyphorhinus thoracicus") on peukaloisten heimoon kuuluva varpuslintu.


title: Kastanjapeukaloinen

text: Kastanjapeukaloista tavataan Boliviassa, Kolumbiassa, Ecuadorissa ja Perussa, ja sen levinneisyysalueen pinta-ala on noin 141 000 km. Lajia on kuvattu melko yleiseksi, mutta laikuttaisesti esiintyväksi. Se on luokiteltu elinvoimaiseksi.


title: Laulupeukaloinen

text: Laulupeukaloinen ("Cyphorhinus arada") on peukaloisten heimoon kuuluva varpuslintu.


title: Laulupeukaloinen

text: Laulupeukaloista tavataan laajalla alueella Etelä-Amerikan pohjoisosissa; sen levinneisyysalueen pinta-ala on noin 4 460 000 km. Lajia on kuvattu melko yleiseksi, ja se on luokiteltu elinvoimaiseksi.


title: Federico Bernardeschi

text: Federico Bernardeschi (s. 16. helmikuuta 1994 Carrara) on italialainen jalkapalloilija, joka edustaa Serie A:ssa pelaavaa Juventusta. Pelipaikaltaan vasenjalkainen Bernardeschi on oikea laitahyökkääjä.


title: Federico Bernardeschi

text: Bernardeschi on Fiorentinan kasvatti. Kauden 2013–2014 Bernardeschi oli lainalla Serie B:n FC Crotonessa tehden 39 ottelussa 12 osumaa. Palattuuaan Fiorentinaan hän debytoi seuran edustusjoukkueen paidassa Serie A:ssa syyskuussa 2014 Genoa CFC:tä vastaan. Avausmaalinsa hän teki kauden viimeisessä ottelussa Chievo Veronan verkkoon toukokuussa 2015. Tuolla kaudella hän pelasi Serie A:ssa seitsemän ottelua tehden yhden maalin ja debytoiden myös Eurooppa-liigassa.


title: Federico Bernardeschi

text: Bernardeschi on edustanut Italiaa nuorten maajoukkuetasolla. Vuodesta 2014 alkaen hän on pelannut Italian alle 21-vuotiaiden jalkapallomaajoukkueessa. Hän pelasi yhden ottelun vuoden 2015 ikäluokan EM-kilpailuissa.


title: Kolumbianlaulupeukaloinen

text: Kolumbianlaulupeukaloinen ("Cyphorhinus phaeocephalus") on peukaloisten heimoon kuuluva varpuslintu.


title: Kolumbianlaulupeukaloinen

text: Kolumbianlaulupeukaloista tavataan Keski-Amerikassa ja Etelä-Amerikan luoteisosissa. ja sen levinneisyysalueen pinta-ala on noin 293 000 km. Lajia on kuvattu melko yleiseksi, ja se on luokiteltu elinvoimaiseksi.


title: Marte Olsbu Røiseland

text: Marte Olsbu Røiseland (o.s. Olsbu, s. 7. joulukuuta 1990 Froland) on norjalainen ampumahiihtäjä. Hän edustaa Froland-seuraa.


title: Marte Olsbu Røiseland

text: Nuorten MM-kisoissa Olsbu kilpaili Nové Městossa 2011 ollen parhaimmillaan yhdeksäs normaalimatkalla. Vuonna 2014 hän voitti EM-kultaa pikamatkalta Nové Městossa.


title: Marte Olsbu Røiseland

text: Kontiolahden MM-kilpailuissa 2015 Olsbu oli pikamatkalla 31:s, takaa-ajossa 42:s ja viestissä viides. Holmenkollenin MM-kisoissa 2016 hän hiihti ankkuriosuuden maailmanmestaruuden voittaneessa Norjan naisten viestijoukkueessa sekä avausosuuden pronssille yltäneessä sekaviestijoukkueessa. Yhteislähdössä Olsbu oli seitsemäs, pikamatkalla 11:s, takaa-ajossa 16:s ja normaalimatkalla 42:s. Hohfilzenin MM-kilpailuissa 2017 hän sijoittui parhaimmillaan takaa-ajossa 16:nneksi.


title: Marte Olsbu Røiseland

text: Olsbu saavutti Pyeongchangin olympialaisissa 2018 hopeaa pikakilpailussa 24,2 sekuntia Laura Dahlmeierille hävinneenä. Sekaviestissä hän hiihti avausosuuden Norjan hopeajoukkueessa. Takaa-ajossa hän sijoittui neljänneksi, yhteislähdössä kahdeksanneksi, normaalimatkalla 71:nneksi ja naisten viestissä neljänneksi.


title: Marte Olsbu Røiseland

text: Ampumahiihdon maailmancupissa Olsbu debytoi kaudella 2012–2013 ollen Östersundin normaalimatkalla 28:s ja saavuttaen samalla avauspisteensä maailmancupissa. Kymmenen parhaan joukkoon hän sijoittui ensimmäisen kerran oltuaan samalla kaudella kymmenes Pokljukan pikakilpailussa. Ensimmäisen palkintosijansa hän saavutti oltuaan kolmas Hanty-Mansijskin pikakilpailussa maaliskuussa 2016. Seuraavalla kaudella hän sijoittui kolmanneksi Pokljukan pikakilpailussa. Kaudella 2017–2018 hän oli kolmas Östersundin takaa-ajokilpailussa. Kaudella 2018–2019 hän saavutti ensimmäiset voittonsa Nové Měston pikakilpailussa ja takaa-ajossa. Antholzin pikakilpailussa hän oli kolmas.


title: Kauko Roine

text: Kauko Pellervo Roine (3. lokakuuta 1935 Pukkila – 30. elokuuta 1982) oli suomalainen eläinlääkäri ja professori. Roine oli Eläinlääketieteellisen korkeakoulun 1975–1979 obstetriikan ja gynekologian sekä ambulatorisen klinikan dosentti ja 1967–1979 obstetriikan ja gynekologian yliassistentti sekä 1979–1982 professori


title: Nukkeilu

text: Nukkeilu on nukkejen kuten pullipien ja figuurien muokkausta, pukemista, valokuvaamista ja bloggailua aiheesta. Nukkeilijat järjestävät myös miittejä.


title: Rupert Brooke

text: Rupert Brooke (3. elokuuta 1887 Rugby, Englanti – 23. huhtikuuta 1915) oli englantilainen runoilija, jota pidettiin Britannian parhaimpiin kuuluvana nuorena lyyrikkona. Hän kuoli 27-vuotiaana ensimmäisessä maailmansodassa saamaansa verenmyrkytykseen Turkin Gallipolissa, ja monet hänen parhaina pidetyistä runoistaan julkaistiin vasta hänen kuolemansa jälkeen.


title: Rupert Brooke

text: Rupert Brooke syntyi yhtenä kolmesta veljeksestä, joista kaikki kohtasivat kuoleman jo nuorina. Komea nuori mies harrasti jalkapalloa, krikettiä, tennistä ja uintia ja alkoi jo yhdeksänvuotiaana kirjoittaa runoja. Teini-ikäisenä hän harrasti kirjoittamista jo hyvin vakavissaan. Hän opiskeli Cambridgen yliopiston King’s Collegessa ja tuli tunnetuksi biseksuaalisista suhteistaan niin mies- kuin naisopiskelijoihin. Yksi heistä oli Lytton Stracheyn pikkuveli James, joka tunsi Virginia Woolfin ja muita Bloomsburyn ryhmän jäseniä.


title: Rupert Brooke

text: Brooke matkusteli laajasti. Jo teinivuosinaan hän kävi kaksi kertaa Italiassa, sitten Saksassa ja vuonna 1912 hän matkusti ensin maitse läpi Yhdysvaltojen ja Kanadan ja otti sitten San Franciscosta laivan Havaijille, Samoalle, Fidžille ja Tahitille.


title: Rupert Brooke

text: Ensimmäisen maailmansodan alussa vuonna 1914 Brooke liittyi vapaaehtoisena Britannian kuninkaalliseen laivastoon. Palveltuaan ensin Belgiassa hänet lähetettiin Gallipoliin, jossa hän ei ehtinyt mukaan taisteluihin ennen kuin sai hyttysenpuremasta kuolettavan verenmyrkytyksen. Sotilaat hautasivat 27-vuotiaan runoilijan Skýroksen saarelle Kreikkaan.


title: Rupert Brooke

text:
Runoilijauransa alussa Brooke ihaili niin sanottuja ”dekadentteja” kirjailijoita kuten Charles Baudelairea, Algernon Swinburnea, Oscar Wildea ja Walter Pateria. Hänen opiskeluaikaiset rakkausrunonsa ilmentävät vaikutteita romanttisilta runoilijoilta John Keatsiltä ja Percy Shelleyltä.
Brooke tapasi sitten William Butler Yeatsin, joka neuvoi häntä siirtymään tyhjistä abstraktioista kohti modernismia. Hän ei ottanut neuvosta vaarin vaan löysi esikuvakseen Shakespearen aikalaisen John Donnen.


title: Rupert Brooke

text: Brooken parhaina runoina pidetään hänen viimeisinä vuosinaan syntyneitä sota-aiheisia sonetteja, joista tunnetuin on ”The Soldier”. Ne sisältyvät hänen kuolemansa jälkeen 1915 julkaistuun kokoelmaan "1914 and Other Poems".


title: Hittikärpänen

text: Hittikärpänen on suomalainen TV5-kanavalla syksyllä 2015 esitetty musiikkiviihdeohjelma. Ohjelman juontajana nähtiin Roope Salminen ja tuomarina Sami Saari. Ohjelma noudatteli hyvin pitkälti samaa kaavaa kuin noin viisi vuotta aiemmin MTV3-kanavalla esitetty Biisikärpänen.


title: Jonna Mäkelä

text: Jonna Mäkelä (s. 24. toukokuuta 1984) on suomalainen salibandyn pelaaja ja uransa päättänyt pesäpalloilija. Mäkelä edustaa salibandyssä Salibandyliigan NST:tä ja Suomen salibandymaajoukkuetta. Pelipaikaltaan 165 senttimetriä pitkä Mäkelä on maalivahti.


title: Jonna Mäkelä

text: Mäkelä on lappeenrantalaisen NST:n kasvatti. Hän voitti seuran kanssa Suomen mestaruuden kaudella 2005–2006 ja kaudella 2016-2017. Suomen liigassa hän on pelannut NST:n lisäksi PSS:n riveissä. Sveitsissä Mäkelä pelasi vuosina 2011–2013 Red Ants Rychenbergin riveissä. Ruotsin Superliigassa Mäkelä on pelannut kahteen otteeseen KAIS Moran riveissä, voittaen Superliigan mestaruuden kaudella 2014–2015.


title: Jonna Mäkelä

text: Mäkelä on edustanut Suomen salibandymaajoukkuetta kuusissa MM-kilpailuissa, saavuttaen neljä hopeaa ja yhden pronssin.


title: Jonna Mäkelä

text: Mäkelä pelasi pesäpalloa vuodet 2001–2013 Pesä Yseissä. Kaudet 2002–2013 Mäkelä pelasi Superpesiksessä. Hän osallistui pesäpallourallaan myös kolmeen Itä–Länsi-otteluun.


title: Martti Raive

text: Martti Raive on suomalainen Oulusta kotoisin ollut matkakirjailija.


title: Martti Raive

text: Raive julkaisi vuonna 1948 kirjan "Kanootilla Oulusta Helsinkiin" jossa hän kuvasi kesällä 1931 tekemäänsä melontamatkaa Oulusta Helsinkiin. Raive oli keuhkosairas ja lääkäri oli suositellut hänelle ulkoilmaelämää. Hän löysi halkovajan takaa polttopuiksi menossa olleen vanhan kajakin rungon, kunnosti sen ja verhoili rungon vehnäjauhosäkeistä saadulla kankaalla. Raive varmisti kajakin kelluvuuden kolmen tyhjän pirtukanisterin avulla ja hän veisti myös lähes kolmimetrisen melan itse. Hänellä oli matkavarusteina kamera, muistiinpanovihko, pelastusliivinä käytetty korkkivyö, koulukartta, juomapullo, linkkuveitsi sekä siimaa ja koukkuja. Kajakin korjaamista varten Raive varasi kaksi liimatuubia ja palan kangasta. Hänellä oli lisäksi pieni apupurje mukana matkantekoa helpottamaan. Matkan rahoituksen Raive hoiti postikortteja myymällä.


title: Martti Raive

text: Pari kuukautta kestänyt matka alkoi juhannuksen alla Oulusta. Raive teki matkaa vaihtelevissa olosuhteissa yöpyen matkan varrella taloissa, mökeissä, luotsituvissa ja kalamajoissa. Päivämatkat olivat keskimäärin muutaman kymmenen kilometrin mittaisia. Matkan varrella Raive muun muassa joutui toimimaan kätilönä Vaasan saariston kalastajamökissä, tapasi Pyhäjoella talossa yöpyessään kansanrunoilija Matti Viinamaan ja joutui keskelle pirtun salakuljettajien ja merivartijoiden tulitaistelua.


title: FK Kruoja Pakruojis

text: Kruoja Pakruojo futbolo klubas on jalkapalloseura Pakruojisin kaupungista. Seura pelasi kaudella 2015 Liettuan korkeimmalla sarjatasolla A Lygassa, mutta sijoittui viimeiseksi pudoten 1 Lygaan seuraavaksi kaudeksi. Seura on pelannut kahdesti Eurooppa-liigassa: kausina 2013–2014 ja 2015–2016, jolloin jäi kummallakin kerralla ensimmäiselle karsintakierrokselle.


title: Valko-Venäjä Turkvision laulukilpailussa

text: Valko-Venäjä on osallistunut Turkvision laulukilpailuun kerran, vuonna 2013.


text: Valko-Venäjä osallistui kaikkien aikojen ensimmäiseen Turkvision laulukilpailuun Turkin Eskişehirissä vuonna 2013. Siellä Valko-Venäjää edusti Gunesh Abbasova kappaleella ”Son Hatiralar”. Abbasova pääsi semifinaalista jatkoon ja sijoittui finaalissa toiseksi 205 pisteellä.


text: Vuoden 2014 kilpailuun Valko-Venäjä ei osallistunut. Syytä vetäytymiselle ei kerrottu.


text: Vuonna 2015 Valko-Venäjä osallistui uudestaan Turkvision laulukilpailuun, joka järjestettiin Istanbulissa, Turkissa. Edustajaksi valittiin laulaja Aleksandra Kazimova kappaleella "Azadliq". Finaalissa Kazimova sijoittui kahdenneksikymmeneksi 126 pisteellä.


text: Valko-Venäjä osallistuu uudelleen vuoden 2017 kilpailuun, joka järjestetään Astanassa, Kazakstanissa. Edustajaksi on valittu Svetlana Agarval kappaleella "Məni anla".


title: Brigid Brophy

text: Brigid Antonia Brophy, Lady Levey (12. kesäkuuta 1929 Lontoo, Englanti – 7. elokuuta 1995 Louth, Lincolnshire, Englanti), oli brittiläinen kirjailija.


title: Brigid Brophy

text: Brophy tuli 1960- ja 1970-luvuilla tunnetuksi muun muassa ihmisoikeuksien ja eläinten oikeuksien aktivistina, joka esiintyi usein tiedotusvälineissä. Hänen tuotantonsa on saanut vaikutteita Sigmund Freudin teorioista, Ronald Firbankin kirjallisesta tyylistä ja George Bernard Shaw’n estetiikasta. Hän on teoksissaan ja niiden ulkopuolella esittänyt kiistanalaisia mielipiteitä muun muassa koulujen uskonnonopetuksesta, sukupuolten tasa-arvosta ja nykyajan ihmissuhteista.


title: Brigid Brophy

text: Brophyn isä oli irlantilainen kirjailija John Brophy. Perhe asui Lontoossa mutta vieraili usein Irlannissa, josta Brigid sai paljon vaikutteita. Varhaiskypsän tytön sanotaan lukeneen James Joycen "Finnegan’s Waken" yhdeksänvuotiaana. Brigid Brophy menestyi opinnoissaan Oxfordin yliopistossa, mutta erotettiin kurinpidollisista syistä. Siellä hän perusti eläinten suojelua ajavan aktivistiryhmän. Oxfordin jälkeen hän elätti itseään toimistotöillä samalla kun aloitti kirjailijanuraansa. Hänen esikoisnovellikokoelmansa "The Crown Princess, and Other Stories" (1953) sai osin erinomaisia arvosteluja ja voitti Cheltenhamin kirjallisuusfestivaalien esikoiskirjailijapalkinnon.


title: Brigid Brophy

text: Brophy kirjoitti romaaneja, novellikokoelmia, näytelmiä, lastenkirjan, journalistisia esseekokoelmia ja elämäkertoja. Hän kuoli 1995 sairastettuaan pitkään MS-tautia.


title: Rauno Pankola

text: Rauno Kalervo Pankola (28. syyskuuta 1930 – 21. marraskuuta 1986) oli suomalainen toimittaja ja matkakirjailija. Pankola kirjoitti juttuja muun muassa Seura-lehteen.


title: Rauno Pankola

text: Rauno Pankola teki vaimonsa kanssa 56 000 kilometriä pitkän automatkan 32 Afrikan maan läpi Elmeriksi ristityllä Land Rover-maastoautolla. Automatka alkoi juhannuksena 1959 ja päättyi 2. tammikuuta 1961. Matka kulki aluksi Saharan halki Afrikan länsirannikolle ja sieltä Kapkaupunkiin. Täällä malariaan sairastunut rouva Pankola joutui palaamaan Suomeen ja Rauno Pankola jatkoi matkaa yksin Afrikan itärannikolle. Matkan aikana Pankola muun muassa tapasi Lambarénéssa tohtori Albert Schweitzerin ja nousi Kilimanjaron huipulle. Pankola kirjoitti matkasta kirjan "Afrikan safari : autolla Afrikan ympäri". Seuraavaksi hän matkusti Australiaan ja kuvasi suomalaissiirtolaisten elämää siellä matkakirjassaan "Australian safari".


title: Rauno Pankola

text: Vuonna 1963 Pankola kuvasi ja tuotti joukon lyhyitä dokumenttifilmejä otsikolla "Suomalaisia maailman turuilla". Dokumenteissa esiintyivät Taina Elg, Jukka Lampinen, Carita Järvinen, Tuulikki Paananen ja Kim Borg.


title: Willi Münzenberg

text: Wilhelm (Willi) Münzenberg (14. elokuuta 1889 Erfurt, Saksan keisarikunta – 21. tai 22. kesäkuuta 1940 Le Caugnet, lähellä Saint-Marcellinia, Ranska) oli saksalainen kommunistisessa liikkeessä toiminut kustantaja, poliittinen vaikuttaja ja propagandisti. Hän toimi Kommunistisen nuorisointernationaalin ensimmäisenä puheenjohtajana vuosina 1919–1920. Münzenberg oli Weimarin tasavallan aikana Saksan kommunistisen puolueen (KPD) johtava propagandisti, tärkeä mielipidevaikuttaja ja suuren kustannusyhtymän johtaja. Hän riitautui 1930-luvun lopulla kansainvälisen kommunistisen liikkeen kanssa, koska hän ei hyväksynyt Josif Stalinin toimenpiteitä Neuvostoliitossa. Münzenberg kuoli salaperäisissä oloissa Ranskassa toisen maailmansodan aikana vuonna 1940.


title: Willi Münzenberg

text: Münzenbergin isä oli majatalonpitäjä. Nuoruudessaan Münzenberg työskenteli tehdastyöläisenä Saksassa ja vuodesta 1910 apteekin työntekijänä Zürichissä Sveitsissä. Hän liittyi jo varhain vasemmistososialistisiin piireihin ja vaikutti Sveitsin-vuosinaan Sveitsin sosialistisen nuorisojärjestön johtokunnassa. Hän sai vaikutteita ensimmäisen maailmansodan aikana Sveitsissä asuneelta Vladimir Leniniltä ja osallistui niin sanotun Zimmerwaldin vasemmiston toimintaan. Münzenberg toimi myös Berniin perustetun Kainsainvälisen nuorisosihteeristön johtajana.


title: Willi Münzenberg

text: Münzenberg karkotettiin lokakuussa 1918 Sveitsistä vaarallisena vallankumouksellisena, jolloin hän palasi Saksaan ja liittyi spartakisteihin. Münzenberg valittiin marraskuussa 1919 Berliinissä perustetun Kommunistisen nuorisointernationaalin ensimmäiseksi puheenjohtajaksi, mutta hän ajautui pian erimielisyyksiin Kommunistisen internationaalin keskusjohdon ja Grigori Zinovjevin kanssa. Münzenberg perusti vuonna 1921 Leninin toimeksiannosta Kansainvälisen työväenapujärjestön ("Internationale Arbeiter-Hilfe", IAH), joka keräsi ulkomailta avustuksia nälänhädästä kärsivälle Neuvosto-Venäjälle.


title: Willi Münzenberg

text: Münzenberg oli vuodesta 1924 KPD:n keskuskomitean jäsen ja edustaja Saksan valtiopäivillä. Hän perusti KPD:lle useita sanoma- ja aikakauslehtiä, ja hänestä tuli merkittävä kustantaja. Münzenbergin julkaisuja olivat muun muassa "Arbeiter-Illustrierte-Zeitung" (per. 1921), "Welt am Abend" (per. 1926), "Berlin am Morgen" (1931) ja naistenlehti "Weg der Frau". Hänen kustannusyhtymänsä oli Saksan toiseksi suurin Alfred Hugenbergin yhtymän jälkeen. Münzenberg omisti myös elokuvayhtiön ja toi neuvostoliittolaisen elokuvan "Panssarilaiva Potemkin" tuoreeltaan Saksaan. Münzenbergin toiminta mielipidevaikuttajana ulottui myös Saksan ulkopuolelle. Hän muun muassa käynnisti laajan näkyvyyden saavuttaneen tukikampanjan Yhdysvalloissa kyseenalaisilla perusteilla kuolemaan tuomittujen italialaisten anarkistien Saccon ja Vanzettin puolesta. Lisäksi hän järjesti vuonna 1929 Brysselissä kansainvälisen kolonialismin ja imperialismin vastaisen kongressin.


title: Willi Münzenberg

text: Münzenberg pakeni tärkeimpien avustajiensa kanssa Ranskaan, kun Adolf Hitlerin hallitus aloitti helmikuussa 1933 kommunistien joukkopidätykset Saksassa. Münzenberg johti tämän jälkeen Pariisista käsin ”Saksalaisen fasismin uhrien maailmanapukomiteaa”, joka julkaisi muun muassa vuonna 1933 natsien valtaannousua kuvanneen osin propagandistisen teoksen "Ruskea kirja – Saksan natsiterrorin hirmuista" ("Braunbuch über Reichstagsbrand und Hitlerterror") ja myöhemmin useita jatko-osia sille. Teokset kirjoitti todennäköisesti tšekkiläinen Otto Katz. Münzenberg järjesti syksyllä 1933 Saksan valtiopäivätalon tuhopolttoa käsitelleelle Leipzigin oikeudenkäynnille Lontoossa näytösluontoisen vastaoikeudenkäynnin, jossa arvovaltainen kansainvälinen tuomaristo totesi natsipuolueen johdon olleen itse vastuussa tuhopoltosta.


title: Willi Münzenberg

text: Neuvostoliitossa vuonna 1936 vieraillut Münzenberg järkyttyi Stalinin vainoista. Arvosteltuaan Stalinia hänet erotettiin maaliskuussa 1938 kaikista tehtävistään KPD:ssä ja vuotta myöhemmin koko puolueesta. Vuoden 1939 Molotov–Ribbentrop-sopimuksen jälkeen Münzenberg alkoi esiintyä äänekkäästi kommunismia vastaan. Toisen maailmansodan aikana Ranskan viranomaiset vangitsivat hänet muiden Saksan kansalaisten tavoin ja toukokuussa 1940 hänet sijoitettiin Chambaranin internointileirille lähelle Lyonia. Saksalaisten joukkojen lähetessä hän pakeni vankileiriltä 21. tai 22. kesäkuuta 1940 ja katosi eteläiseen Ranskaan yhdessä kolmen muun paenneen vangin kanssa, joista ketään ei nähty enää sen jälkeen. Münzenbergin hirtetty ruumiis löydettiin metsästä Saint-Marcellinin läheltä 21. lokakuuta samana vuonna. On edelleen epäselvää, joutuiko hän Neuvostoliiton agenttien tai saksalaisten murhaamaksi. Myös itsemurha on mahdollinen.


title: Willi Münzenberg

text: Münzenbergin avopuoliso oli yläluokkaisesta suvusta lähtöisin ollut Babette Gross, joka oli tunnetun kommunistipoliitikon Margarete Buber-Neumannin sisko.


title: Need for Speed Rivals

text: Need for Speed Rivals on Ghost Gamesin kehittämä ja Electronic Artsin julkaisema avoimen pelimaailman ajopeli. Se on "Need for Speed" -sarjan 12. osa. Peli julkaistiin PlayStation 3, PlayStation 4, Xbox One, Xbox 360 ja Microsoft Windowsille marraskuussa 2013.


title: Kamala Markandaya

text: Kamala Purnaiya Taylor, o. s. "Kamala Purnaiyas", tunnettu kirjailijanimellä Kamala Markandaya (1924 Mysore, Intia – 16. toukokuuta 2004 Lontoo) oli intialais-brittiläinen kirjailija.


title: Kamala Markandaya

text: Kamala Markandaya syntyi yläluokkaiseen bramiiniperheen tyttärenä Etelä-Intian Mysoressa. Hän opiskeli historiaa Madrasin yliopistossa ja työskenteli toisen maailmansodan aikana Intian siirtomaa-armeijassa. Sodan jälkeen hän tuli tunnetuksi journalistina ja novellien kirjoittajana. Hän avioitui englantilaisen toimittajan Bertrand Taylorin kanssa ja muutti tämän kanssa Britanniaan vuonna 1948, juuri kun Intia oli itsenäistymässä.


title: Kamala Markandaya

text: Markandayan kolmanneksi kirjoittama mutta ensimmäinen julkaistu romaani oli vuoden 1954 "Nectar in a Sieve". Siitä tuli kansainvälinen menestys, joka käännettiin 17 kielelle, suomeksi nimellä "Savimaja ja temppeli" (WSOY 1955). Se on säilyttänyt asemansa monien Yhdysvaltojen ja Britannian yliopistojen kirjallisuuden opetuksen lukulistoilla.


title: Kamala Markandaya

text: Seuraavana vuonna suomeksi julkaistiin "Punaista tomua" (Some Inner Fury) ja vuonna 1962 "Kirjuri ja hänen vaimonsa" (A Silence of Desire, 1960). Hänen myöhempiä, suomeksi julkaisemattomia romaaneja ovat "Possession" (1963), "A Handful of Rice" (1966), "The Coffer Dams" (1969) sekä intialaisten siirtolaisuudesta Britanniaan kertova "The Nowhere Man" (1972), jota monet pitävät kirjailijan parhaana. Sen jälkeen hän kirjoitti vielä romaanit "Two Virgins" (1973), "The Golden Honeycomb" (1977) ja "Pleasure City" (1982, Yhdysvalloissa nimellä "Shalimar"), joka sai huonot arvostelut. Markandaya eli sen jälkeen vielä yli 20 vuotta, muttei julkaissut enää mitään.


title: Virslīgan kausi 2015

text: Virslīgan kausi 2015 oli järjestyksessään 24. Virslīgan kausi. Hallitseva mestari oli FK Ventspils. Kauden voitti Liepāja.


title: A Lyga -kausi 2015

text: A Lyga -kausi 2015 oli A Lygan 26. kausi. Hallitsevana mestarina kauteen lähti FK Žalgiris. Žalgiris uusi myös mestaruutensa kauden päätteeksi.


title: FC Šiauliai

text: FC Šiauliai on jalkapalloseura Šiauliain kaupungista. Se pelaa Liettuan korkeimmalla sarjatasolla A Lygassa. FK Šiauliai on perustettu vuonna 1995. Seura on pelannut kahdesti Eurooppa-liigassa: kaudella 2010–2011 se jäi toiselle karsintakierrokselle ja kaudella 2012–2013 ensimmäiselle karsintakierrokselle.


title: FK Klaipėdos Granitas

text: Futbolo Klubas Klaipėdos Granitas on jalkapalloseura Klaipėdan kaupungista. Seura pelaa Liettuan korkeimmalla sarjatasolla A Lyga. Se on perustettu vuonna 2012. Se on voittanut kertaalleen 1 Lygan vuonna 2013, joka on Liettuan toiseksi korkein sarjataso.


title: Latvian naisten jalkapallomaajoukkue

text: Latvian naisten jalkapallomaajoukkue edustaa Latviaa naisten virallisissa jalkapallo-otteluissa. Se kuuluu UEFAan. Joukkue ei ole koskaan selviytynyt EM- tai MM-kilpailuihin.


title: Liettuan naisten jalkapallomaajoukkue

text: Liettua naisten jalkapallomaajoukkue edustaa Liettuaa naisten virallisissa jalkapallo-otteluissa. Se kuuluu UEFAan. Joukkue ei ole koskaan selviytynyt EM- tai MM-kilpailuihin.


title: Longgupon luola

text: Longgupon luola () sijaitsee Kiinassa Chongqingin itsehallinnollisen kunnan Wushanin piirikunnassa. Se tuli erityisen kuuluisaksi "Wushanin ihmisestä", jonka jäänteitä löydettiin luolasta vuonna 1985. Aluksi sen arveltiin olevan "Homo erectus", "Homo habilis" tai "Homo ergaster", mutta nykyään on myös esitetty sen edustavan sukupuuttoon kuollutta apinalajia. Luola on arkeologisesti yksi Kiinan merkittävämpiä tutkimuskohteita, jossa tutkitaan ihmisen leviämistä Itä-Kiinaan.


title: Longgupon luola

text: Luolan tutkimista ehdotti löytäjä professori Huang Wanbo vuonna 1984 ja siellä suoritettiin noin 900 m² laajuiset arkeologiset kaivaukset vuosina 1985–1988. Tutkimuksia suoritti pekingiläinen Institute of Vertebrate Paleontology and Paleoanthropology, Chinese Academy of Sciences ja Chongqing National Museum. Kaivauksissa löydettiin alkukantaisen ihmisen hampaiden kappaleita, muutama "Gigantopithecuksen" hampaita ja alkeellisia kivityökaluja. Paleomagneettinen ajoitusmenetelmä, joka antoi iäksi 1 780 000–1 960 000 vuotta, ja löydetyt "Ailuropoda microtan" (jättiläispanda) jäänteet antoivat olettaa, että ihmisen jäänteet olisivat varhaispleistoseenin kaudelta. Vuonna 1992 kansainvälinen tutkijaryhmä määritti kohteiden iän käyttämällä elektronien spin-resonanssia (ESR). Kerroksesta 4 löytynyt hirvieläimen hammas ajoitettiin tällä tavalla 750 000–1 020 000 vuotta vanhaksi.


title: Longgupon luola

text: Vuosina 2003–2006 ranskalais-kiinalainen tutkijaryhmä suoritti luolassa lisäkaivauksia. Kaivauksissa löydettiin muun muassa 854 kiviesinettä, joiden työstämismenetelmiä päästiin tarkastelemaan. Luolasta on muodostunut tärkeä arkeologinen kohde, joka valaisee hyvin ihmisen leviämistä Itä-Kiinaan ja koska kaivauksista löytyi lisää gigantopithecuksen hampaita. Vuonna 2012 julkaistiin kuuden hampaan ajoitustulokset (ERS), jotka mahtuivat ajanjaksolle 1,4–1,8 miljoonan vuotta , mutta liikkeellä on myös ajoitus haarukkaan 2,0–1,8 miljoonaan vuotta.


title: Longgupon luola

text: Vuonna 1991 julkaistiin tieto, että Wushanin ihminen (, kirjaimellisesti "shamaani vuoren mies") olisi ollut "Homo erectuksen" alalaji "Homo erectus wushanensis" , jollaisena sitä vieläkin esitetään joissakin teksteissä. Koska ensimmäisinä löydetyt fossiilit olivat vain alaleuan vasen puoli ja kaksi etuhammasta, oli ihmisen lajin määrittäminen hankalaa. Vertailtaessa eri paikkakuntien löytöjä keskenään todettiin, että Longgupon etuhampaat ovat suuremmat kuin "Homo erectuksen" muilla kiinalaisilla edustajilla. Toisaalta, myös kivityökalujen ikä oli kuitenkin lähes kaksi miljoonaa vuotta ja kun työkalujen valmistustekniikkaa verrattiin itäafrikassa Olduvain rotkosta löydettyyn materiaaliin, huomattiin näiden samankaltaisuus. Itäafrikan kiviaineiston on valmistanut joko "Homo habilis" tai "Homo ergaster". Longgupon kivityökalut olivat selvästi alkeellisempia, kuin "Homo erectuksen" valmistamat työkalut. Longgupon luolassa on siten saattanut elää ensimmäiset aasialaiset ihmiset.


title: Longgupon luola

text: Uudet vertailevat tutkimukset ovat heittäneet varjon fossiilien ihmistulkinnalle. Useat tutkijat havaitsivat hampaissa ihmiselle liian primitiivisia piirteitä. Heidän mielestään ne kuuluvat sellaiselle ihmisapinalle, josta olisi kehittynyt oranki mutta joka olisi kuollut sukupuuttoon. Hyvä ehdokas on alueella tuolloin elänyt "Lufengpithecus". Jos näin tosiaan on, herää kysymys luolan maaperän stratigrafiasta ja siitä, miten hampaat ja työkalut joutuivat samaan kerrokseen. Nykyään epäillään, että luolan romahduksessa maakerrokset olisivat sekoittuneet ja edellä kuvattujen päätelmien tekeminen olisi siksi mahdotonta.


title: Longgupon luola

text: Viimeaikaiset kaivaukset ovat tuoneet esille uusia merkkejä ihmisen toiminnasta sekä mahdollisesti "Homolle" kuuluva hammas. Nyt arvallaan varovaisesti, että asialla olisi ollut "Homo Sapiens".


title: Longgupon luola

text: Luolasta oli löytynyt jäänteet 116 eläinlajista, jotka elivät sekä plioseenin että pleistoseenin kausien aikana. Nykyään tunnettuja eläinlajeja olivat majavat, karhut, apinat, tiikerit ja sarvikuonot. Hurjin löytö oli sukupuuttoon kuolleen jättiläismäisen apinan "gigantopithecus blackin" löytyminen, sillä luolasta on löytynyt 14 tälle kuulunutta hammasta ja palanen leukaluuta. Muita luolasta löytyneitä hävinneitä eläinlajeja ovat "ailuropoda microta" (jättiläispanda), "Pachycrocuta licenti" (hyeenaeläin), Homotherium ja "Nestoritherium" (kalikoteerit).


title: Pentti Rokkanen

text: Pentti Uolevi Rokkanen (14. heinäkuuta 1927 Helsinki – 26. maaliskuuta 2016 Helsinki) oli suomalainen lääkäri ja professori.


title: Pentti Rokkanen

text: Rokkasen vanhemmat olivat William (Vili) Rokkanen ja Ada Kontio ja ensimmäinen puoliso vuodesta 1953 silmätautien erikoislääkäri Aila Annikki Karjalainen. Rokkanen tuli ylioppilaaksi Helsingin suomalaisesta lyseosta 1946 ja valmistui lääketieteen lisensiaatiksi 1953. Kirurgiaan hän erikoistui 1961 ja väitteli lääketieteen ja kirurgian tohtoriksi 1962. Kirurgin työhön perehtymisen Rokkanen aloitti Lahden kirurgisessa sairaalassa 1955, mutta siirtyi 1959 Helsinkiin ja toimi vuodesta 1960 HYKSin I kirurgian klinikan ortopedian apulaislääkärinä.


title: Pentti Rokkanen

text: Rokkanen työskenteli myös Keski-Suomen keskussairaalassa ylilääkärinä, mutta ryhtyi sitten tutkimus- ja opetusuralle. Hän oli 1976–1980 Tampereen yliopiston kirurgian professori ja 1981–1994 Helsingin yliopiston ortopedian ja traumatologian professori sekä 1968–1981 ortopedian ja traumatologian dosentti ja 1994–1995 kirurgian dosentti. Eläkkeelle Rokkanen jäi vuonna 1994.


title: Pentti Rokkanen

text: Tutkijana Rokkasta kiinnostivat biomateriaalit, joista kehitettiin elimistössä liukenevia luun, nivelsiteiden ja jänteiden kiinnittimiä. Tutkimuksen tuloksia kaupallistettiin ja mainitunlaiset kiinnittimet ovat laajasti käytössä ympäri maailmaa. Rokkanen julkaisi peräti 1 609 tieteellistä kirjoitusta, joista on alkuperäisjulkaisuja on lähes 400, ja ohjasi 49 väitöskirjaa. Niistä 33 käsittelee elimistössä liukenevia luunkiinnittimiä. Rokkanen oli myös järjestöaktiivi, hän toimi puheenjohtajana Suomen Lääkäriliitossa, Suomen Ortopediyhdistyksessä, Ortopedian ja traumatologian tutkimussäätiössä ja Pohjoismaisessa Ortopediyhdistyksessä.


title: FC Stumbras

text: Football Club Stumbras Kaunas on jalkapalloseura Kaunasin kaupungista. Se on perustettu vuonna 2013. Strumbras pelaa A Lygassa, joka on Liettuan korkein sarjataso. Toiseksi korkeimman sarjatason 1 Lygan seura voitti vuonna 2014.


title: FK Utenis Utena

text: Futbolo Klubas Utenos Utenis on liettualainen jalkapalloseura Utenan kaupungissa. Seura pelaa Liettuan korkeimmalla sarjatasolla A Lygassa. Seura on perustettu vuonna 1933.


title: R. K. Narayan

text: R. K. Narayan (10. lokakuuta 1906, Madras, Intia – 13. toukokuuta 2001, Madras, Intia) oli intialainen kirjailija. Pitkäikäinen Narayan julkaisi 1930-luvulta 1990-luvun alkuun saakka vähintään kolme teosta vuosikymmentä kohti: romaaneja, novelleja, esseitä, matkakirjoja ja intialaisten tarujen uusia versioita. Valtaosa Narayanin proosasta tapahtuu kuvitteellisessa eteläintialaisessa Malgudin kaupungissa.


title: R. K. Narayan

text: Rasipuram Krishnaswami Narayan syntyi opettajaperheen pojaksi, mutta vietti lapsuutensa enimmäkseen isoäitinsä ja enonsa luona Madrasissa ja tapasi perhettään lähinnä koulujen loma-aikoina. Hän aloitti koulunsa Madrasissa ja siirtyi sitten Mysoreen kouluun, jossa hänen isänsä oli rehtorina. Hän ei menestynyt kouluissa hyvin, mutta onnistui lopulta suorittaa bachelor-tutkinnon.


title: R. K. Narayan

text: Narayan alkoi kirjoittaa vakavammin 1920-luvulla, mutta joutui tottumaan kustantamoiden ja lehtien hylkäyskirjeisiin. Lopulta hän sai julkaistuksi joitakin lehtijuttuja ja pääsi "Justice"-nimisen sanomalehden Mysoren-kirjeenvaihtajaksi. Englanniksi kirjoittavana intialaisena hänen oli vaikea vakuuttaa kirjankustantajia sekä Intiassa että Britanniassa. Lopulta hän sai apua kirjailija Graham Greeneltä, joka kiinnostui Narayanin romaanikäsikirjoituksesta "Swami and Friends" ja löysi sille kustantajan. Kirja julkaistiin 1935, ja sitä seurasivat romaanit "The Bachelor of Arts" (1937) ja "The Dark Room" (1938), jotka eivät kuitenkaan menestyneet erityisemmin. Narayanin viisi vuotta aiemmin vihkimä vaimo kuoli, ja kirjailija vaipui masennukseen. Hän elätti itseään lehti- ja radiotoimittajana. Vuonna 1945 hän sai julkaistuksi neljännen romaaninsa "The English Teacher", ja seuraavat kirjat ilmestyivät Intian itsenäistymisen jälkeen: "Mr. Sampath "(1949), "The Financial Expert" (1952), "Waiting for the Mahatma" (1955), "The Guide" (1958) ja "The Man-Eater of Malgudi" (1961, suom. "Ihmissyöjätiikeri", 1980). Viimeinen kriitikoiden noteerama Narayanin romaani oli vuoden 1983 "A Tiger for Malgudi", mutta sen jälkeen hän julkaisi yli 80 vuoden iässä vielä romaanit "Talkative Man" (1986) ja "The World of Nagaraj" (1990).


title: Luettelo pöytätenniksen olympiamitalisteista

text: Pöytätennis on ollut olympialaisten lajivalikoimassa vuodesta 1988 lähtien. Menestynein maa olympialaisten pöytätenniksessä on Kiina.


title: Lauri Tähkän diskografia

text: Tämä artikkeli sisältää Lauri Tähkän diskografian.


title: Lauri Tähkän diskografia

text:
" "Listasijoitukset Suomen viralliselta singlelistalta (Single Top 20 / 2008-09: Top 30), Rumba-lehden 50 Hittiä (Rumba Top 50) (julkaistu vuoteen 2007 saakka), Suomen virallinen latauslista (Top 30) (vuodesta 2007 lähtien) ja Suomen Radiolista (Radio Top 20/Top 100).
" "Listasijoitukset Suomen viralliselta singlelistalta (Single Top 20), Suomen virallinen latauslista (Top 30) ja Suomen Radiolista (Top 100).


title: Täydellinen elämä – Suurimmat hitit

text: Täydellinen elämä – Suurimmat hitit on Suvi Teräsniskan 6. marraskuuta 2015 julkaistu kokoelma-albumi. Kokoelman kappaleet on julkaistu alun perin vuosina 2007–2015. Kokoelma nousi ensimmäisellä listaviikollaan Suomen virallisen albumilistan yhdeksänneksi, joka on myös sen paras sijoitus. Kokoelma on myynyt kultaa eli yli 10 000 kappaletta.


title: Täydellinen elämä – Suurimmat hitit

text: Kokoelma sisältää kaksi ennen julkaisematonta kappaletta ”Uusi aamunkoi” sekä ”Erinomanlaisia”. Kokoelman ensimmäisenä singlenä julkaistun ”Uusi aamunkoi” -kappaleen on säveltänyt ja sanoittanut Juha Tapio Teräsniskan häihin vuonna 2014. Kappale nousi parhaimmillaan kahdeksanneksi soitetuimmaksi radiokappaleeksi. ”Erinomanlaisia”-kappale julkaistiin singlenä 4. joulukuuta 2015.


title: Lewis Nkosi

text: Lewis Nkosi (5. joulukuuta 1936, Durban, Natal – 5. syyskuuta 2010 Johannesburg) oli eteläafrikkalainen kirjailija, journalisti ja kirjallisuuskriitikko. Häneltä on suomennettu mustan miehen ja valkoisen naisen romanssista kertova esikoisromaani "Linnun kiima" ("Mating Birds", suom. Raija Mattila, Tammi 1986).


title: Lewis Nkosi

text: Lewis Nkosi syntyi Natalin siirtomaassa Etelä-Afrikassa 1936, jäi orvoksi 12-vuotiaana äitinsä kuoltua ja sai teknillisen koulutuksen Durbanissa. Hän kirjoitti Drum-kirjallisuuslehteen yhteiskunnallisia tekstejä, jotka joutuivat apartheid-hallinnon tiukan sensuurin alaisiksi. Vuonna 1961 hän sai stipendin opiskelemaan Yhdysvaltoihin Harvardin yliopistoon, ja Etelä-Afrikan viranomaiset antoivat hänelle poistumisluvan maasta mutta ottivat samalla pois kansalaisuuden ja mahdollisuuden palata.


title: Lewis Nkosi

text: Nkosi opetti kirjallisuutta korkeakouluissa Wyomingissa, Bostonin Brandeis-yliopistossa, Varsovassa ja Sambiassa ja kirjoitti samaan aikaan rotuerottelupolitiikkaa vastustavia tekstejä. Hän asettui välillä Lontooseen opettamaan afrikkalaista kirjallisuutta, josta hän myös julkaisi monia artikkeleita näytelmien ja elokuvakäsikirjoitusten lisäksi. Vuoden 1994 apartheidin kukistumisen ja Nelson Mandelan vapauttamisen jälkeen Nkosi palasi asumaan osan vuotta Etelä-Afrikassa, mutta säilytti myös asuntonsa Sveitsin Baselissa.


title: Lewis Nkosi

text: Nkosi kuoli Johannesburgissa 73-vuotiaana 2010.


title: Claude de Forbin

text: Claude de Forbin (6. elokuuta 1656 Gardanne, Ranska – 4. maaliskuuta 1733 Saint-Marcel, Ranska) oli ranskalainen laivastoupseeri, joka tunnetaan ansioistaan Ludvig XIV:n armeijassa.


title: Claude de Forbin

text: Ennen sotilasuraansa de Forbin työskenteli merimiehenä. De Forbinin sotilasuran ensimmäinen merkittävä palvelus alkoi vuonna 1685, kun Ranska lähetti hänet Siamin (nykyisen Thaimaan) kuninkaan palvelukseen. Palattuaan Ranskaan vuonna 1687 de Forbinista tuli Dunkerqueen sijoitetun fregatin komendantti. Komendanttina ollessaan de Forbin jäi kerran Englannin armeijan vangiksi, mutta onnistui pakenemaan vangitsijoiltaan. Espanjan perimyssodassa (1701–1714) ansioitui yhdessä laivueensa kanssa, kun hän sodan alussa katkaisi Pyhän saksalais-roomalaisen keisarikunnan huoltoreitin Italiaan. Myöhemmin de Forbin siirrettiin pohjoiseen, jossa hän vuoden 1706 aikana saavutti useita voittoja Alankomaiden laivoja vastaan. Vuonna 1708 de Forbin epäonnistui tehtävässään toimittaa Englannin kruunua tavoitellut James Stuart Skotlantiin. De Forbin erosi laivastosta pian tapahtuman jälkeen.


title: Claude de Forbin

text: Sotilasuransa jälkeen de Forbin kirjoitti muistelmateoksensa "Mémoires", joka julkaistiin vuonna 1730. De Forbin kuoli Saint-Marcelissa vuonna 1733.


title: Jutta ja superdieetit

text: Jutta ja superdieetit oli tositelevisio ohjelma, jossa seurattiin Jutta Gustafsbergin elämää, valmistautumista body fitnessin maailmanmestaruuskisoihin dieetin ja treenien siivittämänä. Mukana Jutan kanssa nähtiin Jari Mentula ja Ari Kokkonen. Ohjelman ensimmäinen tuotantokausi alkoi Liv-kanavalla 11. tammikuuta 2012.


title: Jutta ja superdieetit

text: Ohjelma on jatkoa Jutta ja puolen vuoden superdieetit ohjelmalle jonka toinen tuotantokausi alkoi Liv-kanavalla 2. tammikuuta 2013. Jossa seurataan ylipainon kanssa kamppailevia ihmisiä puolen vuoden ajan.


title: Henry Ford II

text: Henry Ford II (4. syyskuuta 1917 Detroit, Yhdysvallat – 29. syyskuuta 1987 Detroit) oli yhdysvaltalainen tehtailija, joka tunnetaan parhaiten Ford Motor Companyn johtamisesta. Hänen isänsä oli Fordin edellinen johtaja Edsel Ford ja isoisänsä yhtiön perustaja Henry Ford.


title: Henry Ford II

text: Ford kävi Yalen yliopistoa, mutta jätti opintonsa kesken vuonna 1940 työskennelläkseen Ford Motor Companyssa, jota tuolloin johti hänen isänsä Edsel Ford. Ford ei ehtinyt kuitenkaan olla pitkään yhtiön palveluksessa, sillä hän värväytyi jo seuraavana vuonna Yhdysvaltain laivastoon. Fordin sotilasura jäi kuitenkin kesken, kun Edsel vuonna 1943 yllättäen kuoli ja Henry Ford II vapautettiin tämän johdosta asepalveluksesta.


title: Henry Ford II

text: Fordista tuli ensin Ford Motor Companyn varapääjohtaja ja jo vuonna 1945 yhtiön pääjohtaja. Yhtiö oli Fordin tullessa pääjohtajaksi pahoissa vaikeuksissa, mutta Ford onnistui kymmenessä vuodessa kääntämään yhtiön jälleen kannattavaksi. Fordin merkittävimpiä päätöksiä yhtiön pääjohtajana olivat yrityksen henkilöstöjohtaja Harry Bennettin (joka tunnettiin kiivaana ammattiliittojen vastustajana) irtisanominen ja lahjakkaiden analyytikkojen, niin kutsuttujen ”taikurilasten” ("whiz kids"), palkkaaminen yrityksen palvelukseen. Yksi Fordin palkkaamista analyytikoista oli Robert S. McNamara, josta myöhemmin tuli koko yhtiön pääjohtaja.


title: Henry Ford II

text: Henry Ford II:n aikana Ford julkaisi muun muassa suositut Mustang- ja Thunderbird-automallinsa. Myös yhtenä automaailman suurimmista epäonnistumisista tunnettu Edsel julkaistiin Ford II:n valtakaudella.


title: Henry Ford II

text: Henry Ford II kuoli 29. syyskuuta 1987 Detroitissa.


title: Max Blumenthal

text: Max Blumenthal (s. 18. joulukuuta 1977) on yhdysvaltalainen toimittaja ja kirjailija. Hän kirjoittaa reportaaseja AlterNet -uutissivustolle ja aiemmin muun muassa The New York Timesiin, The Guardianiin ja The Huffington Postiin. Blumenthal käsittelee kirjoituksissaan varsinkin maahanmuuttokysymyksiin, Lähi-idän kriisiin, Syyrian sisällissotaan ja islamofobiaan liittyviä aiheita. Hänen kirjoittamansa kirja "Republican Gomorrah" käsittelee Yhdysvaltain republikaanisen puolueen tilaa ja ääriliikkeiden vaikutusta puolueessa. Kirja nousi New York Timesin bestseller-listalla sijalle 15 syyskuussa 2009.


title: Max Blumenthal

text: Suomen itsenäisyyspäivänä vuonna 2015 Blumenthal oli Helsingissä ja seurasi 612-marssia. Hän osallistui Suomessa ollessaan puhetilaisuuksiin ja tapahtumiin Helsingissä, Turussa ja Tampereella. 612-marssia käsittelevä dokumentti julkaistiin maaliskuussa 2016.


title: Max Blumenthal

text: Max Blumenthalin isä Sidney Blumenthal on toiminut Yhdysvaltain presidentin avustajana Bill Clintonin toimikaudella ja ulkoministerin avustajana Hillary Clintonin virkakaudella.


title: Jutan ja Vertin supersinkkudieetti

text: Jutan ja Vertin supersinkkudieetti on suomalainen laihdutusohjelma. Ohjelmaa juontaa Jutta Gustafsberg ja Personal traineri Vertti Harjuniemi jotka valmentavat kymmenen viikon ajan itseensä tyytymättömät nuoret sinkut kokonaisvaltaisen elämäntapamuutoksen kautta sädehtivinä treffimarkkinoille. Ensimmäinen tuotantokausi alkoi TV5-kanavalla 19. elokuuta 2015.


title: Starat lastenvahteina

text: Starat lastenvahteina on suomalainen viihdeohjelma, jossa kolme julkisuuden henkilöä ottaa haltuunsa yhden päivän ajaksi yhden lapsiperheen. Lapset äänestävät viikon päätteeksi voittajan kolmesta julkkislastenvahdin joukosta. Julkkislastenvahdin voittaja luovuttaa palkintosumman valitsemaansa hyväntekeväisyyskohteeseen. Ensimmäinen tuotantokausi alkoi TV5-kanavalla 19. tammikuuta 2015.


title: Lauran matkakuvia: Tukholma

text: Lauran matkakuvia: Tukholma oli suomalainen viihdeohjelma, jossa Laura Malmivaara kulkee julkkisvieraiden kanssa matkan Tukholmaan. Ohjelman ensimmäinen tuotantokausi alkoi Liv-kanavalla 28. marraskuuta 2012. Toinen tuotantokausi alkoi 26. syyskuuta 2013.


title: Ossian Wuorenheimo (eversti)

text: Erkki Ossian Wuorenheimo (28. elokuuta 1918 Jämsä – 24. lokakuuta 2015 Helsinki) oli suomalainen eversti.


title: Ossian Wuorenheimo (eversti)

text: Wuorenheimo ylennettiin everstiksi 1967. Hän oli Uudenmaan prikaatin komentaja 1967–1969, Sotakorkeakoulun taktiikan opettaja 1966–1967, sen yleisesikuntaosaston johtaja 1969–1973, Helsingin sotilaspiirin ja varuskunnan päällikkö 1973–1978.


title: Ossian Wuorenheimo (eversti)

text: Wuorenheimon ensimmäinen puoliso oli Eva Wuorenheimo, o.s. Lundberg, toinen Marja Wuorenheimo o.s. Ahokanta, kolmas Irmeli Wuorenheimo o.s. Hahl.


title: Kaisa ja puoli valtakuntaa

text: Kaisa ja puoli valtakuntaa on suomalainen tositelevisiosarja, joka kertoo Kaisa Liskin työstä kiinteistönvälittäjänä. Sarjassa seurataan myös Suomen kovimmaksi kiinteistönvälittäjäksi itseään tituleeraavan Liskin yksityiselämää. Mukana myös Teuvo Loman. Ohjelman toinen tuotantokausi alkoi Liv-kanavalla 15. elokuuta 2012. Kolmas tuotantokausi alkoi 13. maaliskuuta 2013.


title: Kaisa ja puoli valtakuntaa

text: Ohjelman ensimmäinen tuotantokausi tunnettiin nimellä Kiinteistökuningatar Kaisa.


title: Ahjärvi

text: Ahjärvi oli kylä Kivennavan pitäjässä Karjalankannaksella. Suomalaisasutusta ei ole jäljellä, kylä tuhoutui jo sotien aikana. Ahjärvi oli jakautunut kolmeen erilliseen ryhmään: Ahjärveen, Ylijärveen ja Metsäkylään. Kivennavan järvistä kuusi oli Ahjärven kylässä. Pahajärvi, Tahoslampi, Mottilanjärvi, Saarijärvi, Kuijärvi ja kylälle nimensä antanut Ahjärvi. Lisäksi oli muutamia lampia.


title: Ahjärvi

text:
Ahjärvi oli Kivennavan pitäjän isoimpia kyliä, asukkaita ennen talvisotaa noin 500 ja taloja 95. Jo 1500- ja 1600-luvuilla siellä oli välillä 30-50 tilaa, välillä kylä autioitui kokonaan. Keskeinen sijainti sotateiden varrella oli tuolloin myös vaarallinen asuinpaikka. Ahjärvi lukuisien mäkien ja seitsemän pienen järven johdosta oli silti houkutteleva asuinsija aina uusille kaskiviljelijöille.
Ahjärvi houkutteli runsaasti venäläisiä huvila-asukkaita autonomian aikana, Suomen itsenäistyttyä huvilat tyhjenivät ja rapistuivat.


title: Ahjärvi

text: Nykyinen Ahjärvi eli Olšaniki (Ольшаники) sijaitsee Kivennavan (Pervomaiskoje Первомайское) kirkonkylän pohjoispuolella Rautuun johtavan tien varrella. Olshanikissa on paljon kesämökkikyliä ja lisää rakennetaan. Kylässä on 500 asukasta, kansakoulu ja kauppa. Alueella on myös iso hotelli Olshaniki Ahjärven länsirannalla.


title: Kortesjärvi-Seura

text: Kortesjärvi-Seura on entisen Kortesjärven kunnan alueen kotiseutuyhdistys Kauhavalla Etelä-Pohjanmaalla. Se perustettiin vuonna 1947. Kortesjärvi-Seura ylläpitää omistamaansa Markin museota, ja seura omistaa myös Suomen jääkärimuseossa olevan luontomuseon.


title: Kortesjärvi-Seura

text: Kortesjärvi-Seura on suunnitellut ja rakentanut alueelleen vaellusreitistöjä, kuten vuonna 2014 valmistuneen Leipätien, joka kulkee Järviseudun vanhinta tiesuuntaa Kortesjärven Purmojärveltä kohti Pietarsaarta. Seura huolehtii muun muassa pelimannikuningas Matti Haudanmaan hautaa. Syyskuussa 1959 Kortesjärvi-Seura pystytti Purmojärven kahakan muistomerkin Ruosteenojalle. Vuonna 1995 seura pystytti jääkärien etappitien muistomerkin entisen Suomelan kevarin kohdalle, jossa jääkärit majoittuivat matkallaan Uumajan kautta Saksaan.


title: Kortesjärvi-Seura

text: Kortesjärvi-Seuran toimitiloiksi Kauhavan kaupunki osoittanut Kortesjärven entisen kunnantalon kellarikerroksesta Heurekaksi nimetyt tilat. Seuran kokoelmiin kuuluu muun muassa kolmisentuhatta valokuvaaja Einari Hietalan lasinegatiivia, joista noin kolmannes oli vuoden 2015 alussa digitoitu.


title: Ylioppilaiden soihtukulkue

text: Ylioppilaiden soihtukulkue on Suomen itsenäisyyspäivänä useassa yliopistokaupungissa järjestettävä tapahtuma.


title: Ylioppilaiden soihtukulkue

text: Helsingissä ylioppilaat marssivat Hietaniemen hautausmaan sankarihaudoilta Arkadiankatua, Mannerheimintietä, Pohjoisesplanadia, Mariankatua ja Aleksanterinkatua pitkin Senaatintorille. Kulkueen päätyttyä Senaatintorilla pidetään ulkoilmajuhla, jossa pidetään puheita ja jossa akateemiset mieskuorot (muun muassa Ylioppilaskunnan laulajat ja Polyteknikkojen Kuoro) esittävät isänmaallisia lauluja.


title: Ylioppilaiden soihtukulkue

text: Turussa on ylioppilas- ja opiskelijakuntien yhteinen soihtukulkue lippuineen Ylioppilastalo A:sta sekä Kårenilta Hämeenkatua, Uudenmaankatua ja Uudenmaantietä pitkin hautausmaalle, jossa opiskelijat kokoontuvat sankarihaudoille ja laskevat seppeleen yhteislaulun säestämänä. Yhteislaulun lisäksi ohjelmaan kuuluu puheita sekä Maamme-laulu ja Vårt Land.


title: Ylioppilaiden soihtukulkue

text: Jyväskylässä marssitaan yliopiston päärakennukselta vanhan hautausmaan sankarihaudoille. Vaasassa puolestaan Kasarmintorilta Kauppatorille Vapauden patsaan eteen, jossa kuorot Wasa Sångargillen ja Pohjan Miehet laulavat ja suomen- ja ruotsinkielisten ylioppilaskuntien puheenjohtajat pitävät ylioppilaiden itsenäisyyspäiväpuheet kahdella äidinkielellä.


title: Ylioppilaiden soihtukulkue

text: Tampereen teknillisen yliopiston ylioppilaskunta järjestää yhteistyössä Tampereen yliopiston ylioppilaskunnan kanssa perinteisen itsenäisyyspäivän soihtukulkueen 6.12. klo 16:30. Kulkue lähtee liikkeelle keskustan yliopiston päärakennuksen edestä ja kiertää valaisemassa pimeää joulukuista iltaa päättyen keskustorille raatihuoneen eteen. Pukukoodina kulkueeseen on tumma asu ja teekkari- tai yo-lakki.


title: Ylioppilaiden soihtukulkue

text: Oulussa kulkue lähtee Rauhalasta ja pysähtyy Oulun kaupungintalolla, jossa ylioppilaskunnan sekakuoro Cassiopeia laulaa. Kulkue päättyy Oulun hautausmaan sankarihaudoille, jonne ylioppilaskunnan edustajat laskevat seppeleen.


title: Ylioppilaiden soihtukulkue

text: Lappeenrannan Teknillisen Yliopiston ylioppilaskunta järjestää soihtukulkueen, joka lähtee Kauppatorilta ja päätyy sankarihaudoille.


title: Ebrahim Hemmatnia

text: Ebrahim Hemmatnia (s. 25. heinäkuuta 1976) on persialais-hollantilainen löytöretkeilijä ja ensimmäinen ihminen maailmassa, joka ylitti valtameren pyörällä. Hän pyöräili ylitti Atlantin valtameren 68 päivässä ilmatyyny(amphibio)- eli venepyörällä, lihasvoimalla maalla ja vedessä liikkuvalla kulkuneuvolla. Hän poikkesi useissa suurkaupungeissa kuten Dakar, Natal, Joan Pessoa, Recife, Aracaju, Salvador, Vitória, Rio de Janeiro ja Sao Paulo.


title: Hartonen

text: Hartonen oli Kivennavan pitäjän kylä. Idässä kylä rajoittui Rajajokeen ja lähimmistä taloista oli rajalle alle pari kilometriä. Hartosen kylässä oli useita alueita: Uusikylä, Keskikylä, Alakylä, Kuortinpää ja Harjula. Ennen talvisodan syttymistä kylässä oli maanviljelystiloja, kolme kauppaa ja kansakoulu. Vuonna 1939 taloja oli kylässä 46.


title: Hartonen

text: Nykyisin kylän alueella ei ole asutusta.


title: HMS Ajax (1767)

text: HMS Ajax oli Kuninkaallisen laivaston vuonna 1767 vesillelaskettu Suffolk-luokan 74-tykkinen kolmannen luokan linjalaiva.


title: HMS Ajax (1767)

text: William Bateleyn suunnittelema alus tilattiin 4. joulukuuta 1762 Portsmouthin telakalta, jossa rakennustöistä vastasi Thomas Bucknall. Alus nimettiin 18. huhtikuuta 1763 ja sen köli laskettiin 6. syyskuuta. Alus laskettiin vesille 23. joulukuuta 1767 ja se valmistui 5. lokakuuta 1770. Aluksen valmistuskustannukset olivat 28 248 puntaa ja kuusi shillinkiä. Lisäksi aluksen varustaminen maksoi 7 657 puntaa seitsemän shillinkiä ja pennyn. Varustamiskustannuksiin sisältyy joulukuussa tehty huolto.


title: HMS Ajax (1767)

text: Alus osallistui Yhdysvaltain vapaussotaan ollen mukana Cabo de São Vicenten, Cheasapeaken, St. Kittsin ja Saintesin taisteluissa.


title: HMS Ajax (1767)

text: Alus poistettiin palveluksesta elokuussa 1783 ja se myytiin 1 020 punnalla 10. helmikuuta 1785.


title: ISSPIC

text: ISSPIC ("International Symposium on Small Structures and Inorganic Clusters", suom. Kansainvälinen nanorakenteiden ja epäorgaanisten klustereiden symposiumi) on merkittävä kansainvälinen nanotieteen ja -teknologian alan konferenssi. Konferenssissa nanotieteen tutkijat esittevät uusimpia atomi- ja molekyyliklustereiden, nanopartikkeleiden ja nanorakenteiden tutkimuksessa saavutettuja tutkimustuloksia sekä tarkastelevat erilaisia uusia tieteellisiä lähestymistapoja näihin aiheisiin. Samalla etsitään uusia nanotieteellisiä sovelluksia. Symposiumi järjestetään joka toinen vuosi.


title: ISSPIC

text: ISSPIC järjestettiin ensimmäistä kertaa vuonna 1976. Ensimmäisen konferenssin puheenjohtajana toimi tiiviin aineen fysiikan tutkija Jacques Friedel (1921-2014). Neljän vuosikymmenen aikana tapahtumasta on kehittynyt merkittävin nanotieteen kansainvälinen konferenssi. Aluksi tapahtuma järjestettiin neljän vuoden välein, mutta 90-luvulta lähtien se on pidetty joka toinen vuosi.


title: ISSPIC

text: Järjestyksessään 17. ISSPIC-konferenssi pidettiin syyskuussa 2014 Japanin Fukuokassa, ja 18. konferenssi elokuussa 2016 Jyväskylässä. Jyväskylän konferenssin järjesti Jyväskylän yliopiston Nanotiedekeskus, ja sen puheenjohtajana toimi professori Hannu Häkkinen.


title: ISSPIC

text: ISSPIC-konferenssit:


title: LOSMoN

text: LOSMON eli SMAJ-tauti kuuluu Suomen yleisimpiin motoneuronitauteihin. SMAJ-taudin virallinen nimi on Jokela-tyypin spinaalinen lihasatrofia (Spinal Muscular Atrophy, Jokela Type), joka tunnetaan myös nimellä LOSMoN-tauti (Late-Onset Spinal Motor Neuronopathy). LOSMoN on perinnöllinen motoneuronitauti, joka vaurioittaa selkäytimen alempia liikehermosoluja. Se etenee hitaasti eikä lyhennä elinikää, toisin kuin esimerkiksi ALS-tauti. Tautia on todettu toistaiseksi ainoastaan Suomessa ja yleisimmin Pohjois-Karjalassa. Tauti periytyy doiminoivan autosomaalisen periytymiskuvion mukaan ja lapsilla on 50% mahdollisuus sairastua, mikäli toinen vanhemmista kantaa taudin aiheuttavaa mutaatiota. Monet LOSMoN tautia sairastavat on aluksi diagnosoitu virheellisesti vakavaa ALS-tautia sairastaviksi. Väitöskirjan taudista tehnyt Manu Jokela pitää tärkeänä oikean diagnoosin saamista turhien pelkojen välttämiseksi.


title: LOSMoN

text: Taudin aiheuttaa kromosomissa 22 sijaitsevan mitokondriaalista proteiinia koodaavan CHCHD10-geenin mutaatio p.G66V, joka on kaikilla tutkituilla.


title: HMS Ajax (1798)

text: HMS Ajax oli Kuninkaallisen laivaston vuonna 1798 vesillelaskettu Ajax-luokan 74-tykkinen kolmannen luokan linjalaiva. Se osallistui Välimeren laivaston mukana Egyptin rannikon operaatioihin vuonna 1801, Cape Finisterren taisteluun 1805 sekä Trafalgarin taisteluun. Alus tuhoutui tulipalossa 1807 ollessaan mukana Dardanellien operaatioissa.


title: HMS Ajax (1798)

text: Alus tilattiin 30. huhtikuuta 1795 John Randall and Companyltä Rotherhithestä. Sen köli laskettiin syyskuussa 1795 ja alus laskettiin vesille 3. maaliskuuta 1798. Alus valmistui 7. huhtikuuta Deptfordissa ja se siirrettiin edelleen Woolwichiin, missä työt saatiin päätökseen 13. heinäkuuta. Aluksen valmistuskustannukset olivat 57 556 puntaa, mihin sisältyi varustaminen.


title: HMS Ajax (1798)

text: Alus otettiin palvelukseen kesäkuussa 1798 Kanaalin laivueessa päällikkönään John Holloway, joka luovutti päällikkyydeen kuukautta myöhemmin John Pakenhamille. Huhtikuussa 1799 alus oli lyhyen aikaa John Osbornin alaisuudessa, kunnes hän luovutti päällikkyyden toukokuussa Alexander Cochranelle. Alus valtasi 9. tammikuuta 1800 Kanaalissa ranskalaisen kaapparin "Avantageux'n".


title: HMS Ajax (1798)

text: Vuonna 1801 alus osallistui Egyptin rannikon operaatioihin. Se ankkuroitui 31. tammikuuta Marmoriceen Karamanian rannikolla. Alus palasi Plymouthiin 8. kesäkuuta 1802 Amiensin rauhansopimuksen jälkeen.


title: HMS Ajax (1798)

text: Amiraali lordi Gardner lähetti huhtikuussa 1805 "HMS Ajaxin", "HMS Maltan" ja "HMS Terriblen" täydentämään vara-amiraali Sir Robert Calderin Ferrolin edustalla olevaa laivuetta, koska myrsky oli supistanut laivueen vahvuuden viiteen palveluskelpoiseen linjalaivaan. William Brown vastaanotti 31. toukokuuta aluksen päällikkyyden. Calderin 15 linjalaivan, kahden fregatin, kutterin ja loggertin muodostama laivue oli 22. heinäkuuta Cape Finisterren edustalla kohdatessaan amiraali Pierre-Charles Villeneuven johtaman ranskalais-espanjalaisen laivaston, johon kuului 20 linjalaivaa, kolme suurta flöittiä, viisi fregattia ja kaksi prikiä. Calder purjehti Villeneuven laivastoa vastaan. Nelituntisen taistelun jälkeen osapuolet alkoivat kärsiä hämärtyvästä illasta ja tihenevästä sumusta. Irtautuneet osasto väittivät kumpikin saaneensa merkittävän voiton. Calderin onnistui vallata Espanjan laivaston "San Rafael" ja "Firme". "HMS Ajaxilla" sai taistelussa surmansa kaksi ja haavoittui kuusitoista miehistönjäsentä.


title: HMS Ajax (1798)

text: Oltuaan korjattavana Plymouthissa alus liittyi 18. syyskuuta vara-amiraali Horatio Nelsonin osastoon purjehtien Cadiziin.


title: IZombie

text: iZombie on yhdysvaltalainen yliluonnollinen draamakomediasarja, joka alkoi The CW -kanavalla maaliskuussa 2015. Sarja perustuu löyhästi samannimiseen sarjakuvaan, jonka ovat luoneet Chris Roberson ja Michael Allred. Sarja kertoo Olivia ”Liv” Mooresta, joka muuttuu verilöylyksi kääntyneiden bileiden seurauksena zombiksi ja joutuu hylkäämään entisen elämänsä menestyvänä lääkäriharjoittelijana. Hän saa uuden työn ruumishuoneelta, missä hän pystyy tyydyttämään tarpeensa syödä aivoja. Liv ryhtyy yhteistyöhön poliisin kanssa, sillä aivojen syömisen sivuvaikutuksena zombit oppivat kuolleilta kykyjä ja saavat näkyjä heidän viimeisiltä hetkiltä, mistä on hyötyä murhatutkimuksissa.


title: IZombie

text: "iZombien" ensimmäinen tuotantokausi koostuu 13 jaksosta, ja kausi saatiin päätökseen 9. kesäkuuta 2015. Toinen kausi sai ensi-iltansa 6. lokakuuta 2015. Marraskuussa toista kautta päätettiin pidentää 13 jaksosta 19:ään. Maaliskuussa 2016 sarjalle tilattiin kolmas tuotantokausi. 10. toukokuuta 2017 The CW tilasi sarjalle neljännen kauden, jonka esittäminen alkaa 26. helmikuuta 2018.


title: IZombie

text: Seattlelaisen lääkäriharjoittelija Olivia ”Liv” Mooren elämä tuntuu olevan täydellistä, kunnes hän eräänä kohtalokkaana iltana osallistuu työkaverinsa kehottamana bileisiin, jotka saavat verisen käänteen. Liv herää seuraavana aamuna rannalta ruumispussista, ja päällimmäisenä hänen mielessään on tarve syödä ihmisaivoja. Livin elämä muuttuu kertaheitolla ja hän siirtyy tekemään töitä oikeuslääkärinä ruumishuoneelle, missä hän saa toteutettua myös uuden elämänsä ruokavalion. Sarjan alkaessa Livin zombiksi muuttumisesta on kulunut viisi kuukautta. Hänen perheensä ihmettelee Livin outoa muutosta. He eivät ymmärrä miksi Liv purki kihlauksensa Majorin kanssa eikä Liv luonnollisesti voi selittää sitä heille. Hänen pomonsa Ravi on pitkään epäillyt Livin olevan zombi ja pian Liv jää hänelle kiinni mutustellessaan aivonpalasia television ääressä. Ravi haluaa ehdottomasti ottaa Livistä kokeita selvittääkseen zombiuden syyn ja keksiä siihen ehkä parannuskeinon. Aina syödessään jonkun uhrin aivoja, Liv saa tältä muistoja, unia ja joitakin luonteenpiirteitä. Niiden kykyjen avulla hän aloittaa auttamaan murhayksikössä toimivaa Clivea, jolle hän uskottelee olevansa meedio. Kuvioihin astuu myös toinen zombi, Blaine. Siihen asti Liv on uskonut olevansa ainoa laatuaan. Blainella vain ei taida olla niin puhtaat jauhot pussissaan kuin voisi luulla. Major työskentelee nuorten keskuksessa ja alkaa ihmetellä mihin nuoret katoavat yksi kerrallaan ja hän päättää tutkia tilannetta omin päin, huonoin seurauksin. Liv ihastuu myös kauden aikana charmanttiin zombimieheen sekä joutuu moneen kiperään tilanteeseen tutkiessaan murhia kykyjensä avulla. Hän paljastaa myös kämppikselleen Peytonille olevansa zombi, mutta ei saa toivomaansa reaktiota. Blaine perustaa yrityksen, joka myy aivoja zombeille ja Major tekee kaikkensa tuhotakseen miehen aikeet. Kausi huipentuu mittavaan ammuskeluun ja räjähdykseen, josta myös Livin veli saa osansa. Sairaalassa Livin äiti vaatii naista luovuttamaan veljelleen verta, mutta Liv kieltäytyy koska se olisi mahdotonta.


title: IZombie

text: Kausi alkoi 6. lokakuuta 2015.


title: Cameron Monaghan

text: Cameron Riley Monaghan (s. 16. elokuuta 1993 Santa Monica, Kalifornia, Yhdysvallat) on yhdysvaltalainen näyttelijä ja malli. Hänen tunnetuin roolinsa on Ian Gallagher sarjassa "Hävyttömät", mutta hänet tunnetaan myös muun muassa sarjoista "Gotham" ja "Prom" ja elokuvista "Klik!" ja "The Giver". Monaghan seurustelee näyttelijä Peyton Listin kanssa.


title: Cameron Monaghan

text: Monaghan syntyi Santa Monicassa ainoaksi lapseksi äidilleen Dianelle, joka oli tehnyt päätöksen saada lapsen yksin. Pian Monaghanin syntymän jälkeen he muuttivat Floridaan. Diane huomasi poikansa olevan erittäin ulospäinsuuntautunut, ja Monaghan aloitti lapsimallin työt jo kolmivuotiaana. Viisivuotiaana hän poseerasi katalogin kannessa ja esiintyi ensimmäistä kertaa televisiomainoksessa seitsemänvuotiaana. Näyttelemisen hän aloitti ala-asteikäisenä nuortenteatterissa, ja hän myös esiintyi pienessä elokuvassa nimeltä "The Wishing Stone".


title: Cameron Monaghan

text: Monaghan saavutti ensimmäistä kertaa maanlaajuista vuonna 2003 huomiota näytellessään Kristin Chenowethin ja Matthew Broderickin kanssa "Musiikkimiehen" televisioversiossa. Hän oli tuolloin yhdeksänvuotias.


title: Cameron Monaghan

text: Vuonna 2004 Monaghan näytteli Chadia sarjassa "Veljemme on nero", mistä hän sai Young Artist -palkinnon. Seuraavana vuonna hän näytteli Palmer Noidia tilannekomediassa "Ned’s Declassified", ja vuonna 2006 hän näytteli elokuvasa "Klik!". Lisäksi hän on tehnyt pienempiä rooleja muun muassa sarjoissa "Num3rot", "Criminal Minds – FBI-tutkijat", "Mentalist", "Monk", "Pelastava siirto", "Fringe – rajamailla", "Terriers" ja "The Glades".


title: Cameron Monaghan

text: Vuonna 2011 18-vuotias Monaghan teki läpimurtonsa Showtimen draamakomediassa "Hävyttömät", jossa hän näyttelee Ian Gallagheria, yhtä chicagolaisen ongelmaperheen kuudesta lapsesta. Hänen rooliaan on ylistetty muun muassa siksi, että se rikkoo television esittämän stereotypian teini-ikäisestä homosta. Lisäksi hänen suoritustaan bipolaarisena potilaana on pidetty uskottavana. Sarjan 6. tuotantokausi alkaa Yhdysvalloissa tammikuussa 2016.


title: Cameron Monaghan

text: "Hävyttömien" rinnalla Monaghan on esiintynyt muun muassa sarjoissa "Rizzoli & Isles", "NCIS Rikostutkijat" ja "". Suurempia rooleja hän on tehnyt elokuvissa "Prom", "2nd Serve" ja "Jamie Marks Is Dead". Vuonna 2014 hän näytteli Mason Ashfordia elokuvassa "Vampire Academy" ja Asheria elokuvassa "The Giver". Vuonna 2015 hän näytteli psykoottista Jerome Valeskaa eli nuorta Jokeria "Gothamissa" saaden roolillaan runsaasti positiivista huomiota.


title: Cameron Monaghan

text: Monaghan on musikaalinen ja osaa soittaa kitaraa, ukulelea, harmonikkaa, rumpuja ja koskettimia. Lisäksi hän on harrastanut pyöräilyä, juoksemista, lumilautailua, hiihtoa, nyrkkeilyä ja erilaisia kamppailulajeja.


title: Cameron Monaghan

text: Monaghanin seksuaalisuus on ollut silloin tällöin esillä, ja hän on ottanut asiaan kantaa vain kerran. Vuonna 2013 hän kirjoitti Twitterissä: "Ei, en ole homo. Kyllä, näyttelen homoa. Ei, kysymys ei ole olennainen."


Audiovisuaalisen kulttuurin edistämiskeskus (AVEK) tukee tekijänoikeusvaroilla av-kulttuuria. Tekijänoikeusjärjestö Kopioston yhteydessä toimiva AVEK on perustettu vuonna 1987.


title: Audiovisuaalisen kulttuurin edistämiskeskus

text:
AVEKin edistämisvarat ovat pääasiassa peräisin yksityisen kopioinnin hyvitysmaksusta. AVEK myöntää tukea elokuvan eri lajityyppien kehittelyyn ja kulttuurivientiin, av-alan tekijöiden jatko- ja täydennyskoulutukseen sekä festivaalien ja tapahtumien järjestämiseen. Lisäksi AVEK myöntää tukea lyhyt-, dokumentti- ja animaatioelokuvien sekä mediataideteosten tuotantoon. Vuosittain tukea saa noin 30 elokuvahanketta ja 70–90 mediataideteosta. Kerran vuodessa jaettava AVEK-palkinto on merkittävin mediataiteen tunnustus Suomessa ja arvoltaan 15 000 euroa.
AVEK myöntää opetus- ja kulttuuriministeriön osoittamista DigiDemo- ja CreaDemo-määrärahoista tukea kulttuuristen sisältöjen ja kulttuuriyrittäjyyden kehittämiseen.


title: Polarimetri

text: Polarimetri on laite, jota käytetään määrittämään optisesti aktiivisen yhdisteen kykyä kääntää tasopolarisoidun sähkömagneettisen säteilyn, tyypillisimmin näkyvän valon, polarisaatiosuuntaa. Polarimetri on hyvin yleisesti käytetty laite määritettäessä yhdisteiden ominaiskiertokykyä ja enantiomeerista puhtautta.


title: Polarimetri

text: Polarimetri koostuu säteilynlähteestä, joka tuottaa monokromaattista valoa ja käytetyimpiä ovat natriumlamppu (589 nm) tai elohopealamppu (546 nm). Tarkimmissa laitteissa valonlähteenä käytetään laseria. Säteily johdetaan säteilynlähteestä polarisaattorille, joka tasopolarisoi valon. Tämän jälkeen valonsäde johdetaan tutkittavaa yhdistettä sisältävän näyteputken läpi detektorille, jossa valon värähtelysuunta analysoidaan ja mitataan. Valon polarisaation kiertyminen myötäpäivään on (+)-suunta ja kääntyminen vastapäivään on (-)-suunta. Detektorin ja näyteputken välillä voi olla Wollaston-prisma ja Faraday-muunnin.


title: Polarimetri

text: Polarimetria käytetään määrittämään optisesti aktiivisten yhdisteiden ominaiskiertokykyä [α]. Tämä arvo on yhtä suuri kuin polarimetrillä havaittu kiertokulma α jaettuna näytteen konsentraatiolla ja näyteputken pituudella.


title: Polarimetri

text: Polarimetri on erityisen käytetty laite tuotettaessa sokereita bioteknisesti ja näissä tapauksissa laitetta kutsutaan usein sakkarometriksi. Polarimetria käytetään esimerkiksi bioreaktoriin syötettävän melassin sokerikonsentraation määrittämiseen. Polarimetria voidaan käyttää myös selluloosapitoisuuden määrittämiseen, mutta tällöin liuos ei saa olla samea.


title: Noel Fisher

text: Noel Roeim Fisher (s. 13. maaliskuuta 1984 Vancouver, Brittiläinen Kolumbia, Kanada) on kanadalainen näyttelijä. Hänen tunnetuimmat roolinsa ovat Mickey Milkovich sarjassa "Hävyttömät" ja Cael Malloy sarjassa "The Riches". Lisäksi hän on näytellyt Ellison Mountsia Emmyn voittaneessa minisarjassa "Hatfields & McCoys", Vladimiria elokuvassa "Twilight – Aamunkoi, osa 2" ja Michelangeloa vuoden 2014 elokuvassa "Teenage Mutant Ninja Turtles".


title: Noel Fisher

text: Tunnetuimpien töidensä ohella Fisher on tehnyt lukuisia pienempiä rooleja muun muassa sarjoissa "Bones", "", "Paljastavat valheet" ja "".


title: Noel Fisher

text: Fisherin näyttelemistä draamakomediassa "Hävyttömät" on ylistetty runsaasti, kuten myös hänen vastanäyttelijänsä Cameron Monaghanin roolityötä: Fisher näyttelee sarjassa väkivaltaista lähiörikollista Mickey Milkovichia ja Monaghan hänen poikaystäväänsä Ian Gallagheria.


title: Aarno Salmela

text: Aarno Alfred Salmela (12. marraskuuta 1916 Kangasala – 29. huhtikuuta 1991) oli suomalainen alttoviulisti ja kapellimestari. Hän oli Sibelius-Akatemian alttoviulunsoiton lehtori ja tunnettu kamarimuusikko.


title: Aarno Salmela

text: Salmela opiskeli nuoruudessaan viulunsoittoa Tampereen Musiikkiopistossa, ja jo teini-iässä hän hankki kokemusta myös ravintolamuusikkona. Vuosina 1938–1945 hän oli Arno Granrothin oppilaana. Uransa aikana hän soitti muun muassa Helsingin teatteriorkesterissa, Radio-orkesterissa, Helsinki-kvartetissa ja Sibelius-kvartetissa sekä Tampereen kamarimusiikkiseuran kokoonpanoissa ja tamperelaisissa operettiesityksissä. Sibelius-Akatemian alttoviulunsoiton lehtorin viran hän sai vuonna 1961 oltuaan sitä ennen jo vuosia laitoksessa tuntiopettajana.


title: Aarno Salmela

text: Salmela oli Kangasalan Musiikinystävien orkesterin pitkäaikainen kapellimestari, vuodesta 1948 vuoteen 1968. Orkesteri oli niin sanottu salonkiorkesteri, jonka kokoonpanoon kuului tavallisimmin 15–20 henkeä. Salmela kykeni orkesterin johtajana järjestämään konsertteihin tarvittaessa apuvoimia Tampereen kaupunginorkesterista, mikä johti toisinaan nimekkäidenkin solistien vierailuun pienellä paikkakunnalla. Orkesterin jatkuvuutta Salmela pyrki varmistamaan muun muassa pitämällä omia viuluoppilaita, jotka saivat harjoitella orkesterissa kokeneiden soittajien rinnalla. Lisäksi Salmela toimi Kangasalan Mieslaulajien taiteellisena johtajana vuosina 1950–1952.


title: Aarno Salmela

text: Salmela oli opettajana myös Klemetti-Opistossa alttoviulun soitossa ja orkesterikursseilla vuosina 1962–1963 ja 1966–1967. Salmelalle myönnettiin Pro Finlandia -palkinto vuonna 1964.


title: Luettelo rantalentopallon olympiamitalisteista

text: Rantalentopallo on ollut olympialaisten lajivalikoimassa vuodesta 1996 lähtien. Menestyneimmät maat olympialaisten rantalentopallossa ovat Yhdysvallat ja Brasilia.


title: Raman Jaljotnau

text: Raman Jaljotnau (s. 14. toukokuuta 1993 Tšavusy) on valkovenäläinen ampumahiihtäjä. 179 senttimetriä pitkä ja 73 kilogrammaa painava Jaljotnau edustaa Valko-Venäjän ampumahiihtoseuraa ja hänen valmentajaan toimii Andrei Ivanov.


title: Raman Jaljotnau

text: Jaljotnau debytoi maailmancupissa tammikuussa 2015 sijoittuen Oberhofin pikamatkalla sijalle 59. Avauspisteensä hän saavutti saman vuoden joulukuussa Östersundin pikamatkalta ollen 15:s.


title: Raman Jaljotnau

text: Jaljotnau voitti vuonna 2014 nuorten EM-kultaa sprintistä.


title: Sean Doherty

text: Sean Doherty (s. 8. kesäkuuta 1995 Conway, New Hampshire) on yhdysvaltalainen ampumahiihtäjä. 182 senttimetriä pitkä ja 74 kilogrammaa painava Doherty edustaa Mount Washington Valley Nordic -seuraa.


title: Sean Doherty

text: Doherty kilpaili vuoden 2014 talviolympialaisissa Sotšissa ainoastaan viestissä, jossa USA sijoittui 16:nneksi. Hän kilpaili myös vuoden 2015 MM-kilpailuissa Kontiolahdella. Nuorten MM-kilpailuista Doherty on saavuttanut kolme kultaa, kolme hopeaa ja kaksi pronssia. Mitalit ovat kaikki henkilökohtaisia.


title: Sean Doherty

text: Doherty debytoi maailmancupissa helmikuussa 2013 Holmenkollenin pikakilpailussa sijoittuen sijalle 85. Avauspisteensä hän saavutti joulukuussa 2015 Östersundin normaalimatkalta ollen 17:s.


title: Rolf Krake

text: Rolf Krake, myös: Rolf Kraki, Rolf Kraka, on 500-luvun tanskalainen tarukunings. Nimi on myöhemmissä anglosaksissa runoissa Hrodwulf.


title: Pokémon: Mirage-Pokémonien herra

text: Mirage-Pokémonien herra ("The Mastermind of Mirage Pokémon") on Pokémon-animesarjan erikoisjakso, joka tehtiin sarjan kymmenvuotisen taipaleen kunniaksi. Spesiaali näytettiin Yhdysvalloissa 29. huhtikuuta 2006, Japanissa TV Tokyon "Anitele"-nettisivuilla lokakuussa 2006 ja Suomessa MTV3-kanavalla 7. joulukuuta 2007. Englanninkielisessä versiossa kuultiin ensimmäistä kertaa Pokémon USA:n (nykyisin The Pokémon Company Internationalin) uusia ääninäyttelijöitä.


title: Pokémon: Mirage-Pokémonien herra

text: Ash ystävineen on kutsuttu tohtori Yungin toimesta hänen laboratorioonsa tutustumaan uuteen taistelujärjestelmään. Paikalla ovat Ashin yllätykseksi myös tämän vanha ystävä Misty sekä professori Oak. Tohtori Yung esittelee joukkiolle uusimman keksintönsä, Mirage-Pokémonit, jotka näyttävät heijastuksilta, mutta ovat paljon vahvempia kuin aidot Pokémonit. Salaperäinen Mirage-mestari kaappaa Mirage-Pokémonit valtaansa ja sieppaa tohtori Yungin ja professori Oakin.


title: Johan Roman

text: Johan Roman (k. 12. helmikuuta 1720) oli ruotsalainen viulisti. Hän oli vuodesta 1673 säestäjänä ja viulistina Magnus Gabriel de la Gardien hovikapellissa ennen kuin hänet kutsuttiin kuninkaan hoviin vuonna 1683. Kuollessaan 1720 hän oli hovikapellin parhaiten palkattuja muusikoita, mutta hänen ei tiedetä olleen aktiivipalveluksessa viimeisten 14 elinvuotensa aikana. Hän avioitui 1693 Margaretha von Elswichin kanssa, joka oli Tukholmassa toimineen lyypekkiläisperäisen kauppiaan Helmich von Elswichin tytär. Heidän vanhin poikansa oli säveltäjä Johan Helmich.


title: Johan Roman

text: Hän oli tiettävästi suomalaista sukuperää.


title: Alisa Pöllänen

text: Alisa Pöllänen (s. 3. tammikuuta 1994 Savonlinna) on suomalainen salibandyn pelaaja, joka edustaa Naisten Salibandyliigassa pelaavaa Classicia. Pelipaikaltaan Pöllänen on hyökkääjä ja hän laukoo vasemmalta.


title: Alisa Pöllänen

text:
Pöllänen aloitti jääkiekon viisivuotiaana SaPKossa ja pelasi vuonna 2009 nuorten maajoukkueessa. Salibandyn hän aloitti viisi vuotta jääkiekkoa myöhemmin. Savonlinnan ZZ Top Teamia vuosina 2004-2010 edustanut Pöllänen valitsi vuonna 2010 lajikseen salibandyn ja vaihtoi seuraa Tampereen Classiciin. Classicissa pelatessaan Pöllänen on voittanut Suomen mestaruuden vuosina 2011, 2012, 2013 ja 2015 sekä Suomen Cupin vuosina 2013, 2015 ja 2016.
Kaudeksi 2017-2018 hän vaihtoi seuraansa ruotsalaiseen huippuseuraan Pixbo Wallenstam IBK:n, seuran kotipaikka on Göteborg.


title: Alisa Pöllänen

text: Salibandyn alle 19-vuotiaiden tyttöjen maailmanmestaruuskilpailuissa vuonna 2012 Suomi pääsi jatkoajalla finaaliin Pölläsen rangaistuslaukausmaalilla. Alle 19-vuotiaat voittivat ensimmäistä kertaa maailmanmestaruuden ja Pöllänen valittiin semifinaalin ja finaalin parhaaksi pelaajaksi. Naisten salibandymaajoukkueessa hän on edustanut Suomea kaksi kertaa MM-kilpailuissa ja molempina vuosina Suomi on sijoittunut toiseksi. Vuonna 2013 Pöllänen oli Suomen joukkueen nuorin pelaaja ja vuonna 2015 hänet valittiin MM-kisojen All Stars -kentälliseen.


title: Hiirelä

text: Hiirelä oli Kivennavan pitäjän kylä. Se oli rakentunut maantien varteen Karvalasta rajaa kohti. Kylässä oli vuonna 1939 nelisenkymmentä taloa. Kylän osista käytettiin nimiä Soposenmäki, Hämäläismäki, Uusikylä ja Tapkina. Nykyisin kylän paikalla ei ole asutusta.


title: Roman de la Rose

text:
Roman de la Rose, "Ruusuromaani", oli muinaisranskalainen allegorinen runo. Sen alkuosan sepitti Guillaume de Lorris, loppuosan 40 vuotta myöhemmin Jean de Meung. Alku on herkkävivahteinen lemmenruno ja ritarirakkauden sääntökokoelma, jälkipuoli kyyninen, pikkutarkka ja karkean aistillinen.
Lorrisin ja Meungin "Ruusuromaanista" (noin 1240-1280) muodostui Johan Huizingan mukaan aristokraattisen rakkauden muotojen tietosanakirja, joka ilmensi aikakauden eroottista elämänkäsitystä, elämän esittämistä tietyltä näkökannalta. Tässä mielessä Huizinga rinnastaa "Ruusuromaanin" ja skolastiikan hallitsevan luokan julkisesti ilmaistun arvomaailman jäsentäjinä. Ruusunromaani levisi satoina käsikirjoituskopioina ja kehittyi aikakautensa kommentoiduimmaksi tekstiksi.


title: Roman de la Rose

text: Teos jakautuu kahteen osaan: De Lorrisin kirjoittamat säkeet ammentavat vaikutteita ritarikirjallisuudesta ja ihannoivat Ruusun saavuttamattomuutta. De Meungin kirjoittama, huomattavasti laajempi toinen osa erittelee rakkauden teemoja ja toisaalta sisältää naisvihan sävyjä. Osien välillä on näin ollen jännitteitä.


title: Athene Alean temppeli

text: Athene Alean temppeli (myös "Athena Alean temppeli") oli antiikin aikainen Athene Alealle omistettu temppeli Tegean kaupungissa Kreikassa. Sen arkeologinen kohde sijaitsee nykyisessä Aléan kylässä Tegéan kunnallisyksikön alueella Trípolin kunnassa.


title: Athene Alean temppeli

text: Temppelin paikka oli toiminut paikallisen Alea-nimisen jumalattaren kulttipaikkana viimeistään mykeneläisellä ajalla. Myöhemmin tämä jumalatar yhdistettiin Atheneen. Pyhäkkö oli saanut alkunsa geometrisellä kaudella. Pausaniaan mukaan sen myyttinen perustaja oli nimeltään Aleos.


title: Athene Alean temppeli

text: Ensimmäinen temppeli rakennettiin paikalle arkaaisella kaudella 600-luvulla eaa. Se tuhoutui tulipalossa vuonna 395/394 eaa. ja korvattiin uudella temppelillä, joka rakennettiin noin vuonna 350 eaa. Sen suunnitteli paroslainen arkkitehti Skopas. Temppeli oli Arkadian tärkein ja koko Peloponnesoksen suurin, ja se oli koko antiikin Kreikan merkittävimpiä kulttikeskuksia. Se toimi erityisesti monien pakolaisten ja turvananojien turvapaikkana.


title: Athene Alean temppeli

text: Augustus vei temppelin kulttipatsaan Roomaan voitettuaan Antoniuksen. Se korvattiin uudella. 400–500-luvulla jaa. temppeli tuhoutui maanjäristyksessä. Viimeistään tämän jälkeen paikalle rakennettiin kirkko. Myöhemmin paikalle syntyi kylä, joka tunnetaan nykyisin nimellä Aléa.


title: Athene Alean temppeli

text: Temppelin arkeologiset tutkimukset alkoivat A. Milchhöferin johdolla vuonna 1879 ja jatkuivat Wilhelm Dörpfeldin johdolla vuonna 1882. Kaivaukset suoritettiin vuosina 1900–1910 Gustave Mendelin ja Charles Dugas'n johdolla. Tuolloin temppelinraunioiden päällä olleet talot purettiin. Kaivaukset suoritti École française d’Athènes eli ranskalainen arkeologinen koulu Ateenassa. Suomalaisista tutkijoista temppeliä on tutkinut Jari Pakkanen.


title: Athene Alean temppeli

text: Temppeli edusti doorilaista tyyliä. Se oli rakennettu kokonaan marmorista. Temppelin stylobaatin koko oli 47,55 x 19,19 metriä. Temppelissä oli 6 x 14 pylvästä, yhteensä 36 pylvästä. Temppelin "naos" eli "cella" avautui itään. Sisällä cellassa oli Athenen norsunluinen kulttipatsas, sekä ainakin Pausaniaan aikana Asklepioksen ja Hygieian patsaat. Cellan kummallakin sivustalla oli seitsemän korinttilaista puolipylvästä. Temppelin itäpuolen ovelle johti ramppi, toinen johti temppelin pohjoispuolelta pienemmälle ovelle.


title: Athene Alean temppeli

text: Temppelin päätykolmiokoristelut esittivät erilaisia myyttejä, kuten Kalydonin metsäkarjun metsästystä sekä tegealaista sukua olleen Telefoksen taistelua kreikkalaisia vastaan.


title: Athene Alean temppeli

text: Temppelistä on säilynyt vain perustuksia ja vähäisiä rakenneosia.


title: Diktynnan temppeli

text: Diktynnan temppeli eli Diktynnaion (, ) oli antiikin aikainen Diktynnalle eli Britomartikselle omistettu temppeli Kreetan saarella Kreikassa. Sen arkeologinen kohde, joka tunnetaan nykyisin myös nimillä "Díktyna" tai "Díktina", sijaitsee Rodopóksen niemimaalla Plataniáksen kunnassa.


title: Diktynnan temppeli

text:
Temppeli oli rakennettu alun perin arkaaisella kaudella 600-luvun lopulla eaa. Uusi temppeli rakennettiin samalle paikalle noin vuonna 524–519 eaa. Herodotoksen mukaan sen rakensivat samoslaiset, joiden siirtokuntana Kydonia oli. Temppelin paikka oli sama, jossa kreetalaisessa mytologiassa Diktynna hyppäsi mereen paetessaan kuningas Minosta. Ajan kuluessa Diktynna samaistettiin Artemiihin.
Diktynnaion oli antiikin ajan Kreetan merkittävin kulttipaikka ja monet saaren kaupunkivaltiot, kuten Kydonia ja Polyrrhenia, kiistelivät sen hallinnasta. Temppeli oli ilmeisesti alun perin Kydonian hallinnassa. Polyrrhenia hallitsi sitä 200-luvun eaa. alkupuolella, ja Kydonia jälleen 100-luvulla ja ensimmäisen vuosisadan alussa eaa. Roomalaisten vallattua saaren se siirtyi ilmeisesti lopullisesti Polyrrhenian valtaan. Joskus Diktynnaionin on ehdotettu olleen jopa kaupunki, joka olisi lyönyt omaa rahaa. Temppelin uudelleenrakentamista suunniteltiin ilmeisesti jo keisari Augustuksen kaudella, mutta työ jäi ilmeisesti kesken.


title: Diktynnan temppeli

text: Temppeli kukoisti erityisesti roomalaisella kaudella keisari Hadrianuksen sekä tämän seuraajien aikana. Hadrianuksen aikana noin vuonna 123 jaa. rakennettiin temppelin viimeinen vaihe, jonka rauniot ovat paikalla edelleen. Roomalaisella kaudella rakennettiin myös temppelin ja Polyrrhenian kaupungin välinen tie. Kerrotaan, että ihmiset toivat uhrilahjansa kävellen temppelille paljain jaloin. Temppelin tuottamia lahjoitusvaroja käytettiin julkisten töiden rahoittamiseen eri puolilla Kreetaa.


title: Diktynnan temppeli

text: Temppelin arkeologiset kaivaukset suoritettiin vuonna 1942.


title: Diktynnan temppeli

text: Diktynnan temppelin rauniot sijaitsevat Ménies-nimisessä lahdenpoukamassa sijaisevan hiekkarannan äärellä, lähes Rodopóksen niemimaan päässä sen koillisrannikolla. Antiikin aikana niemi tunnettiin nimellä Tityros.


title: Diktynnan temppeli

text: Temppeli on koko Kreetan ainoa tunnettu peripteraalitemppeli. Se edusti doorilaista tyyliä ja sen koko oli noin 14 x 33,5 metriä. Temppeli oli rakennettu noin 55 x 50 metrin kokoiselle terassitasanteelle, joka oli kolmelta merenpuoleiselta sivulta reunustettu stoilla eli pylväshalleilla. Temppelin alttari sijaitsi sen lounaispuolella. Alueen sisäänkäynti oli propylonin kautta.


title: Diktynnan temppeli

text: Paikalta on löydetty myös muun muassa akveduktin jäänteitä sekä neljä suurta vesisäiliötä. Laaksosta temppelin länsipuolelta on löydetty pyhiinvaeltajille tarkoitettujen majoitusrakennusten ja muiden talojen sekä jonkinlaisen agoran sekä odeionin kaltaisen rakennuksen rauniot. Polyrrheniaan johtaneen tien pituudeksi mainitaan antiikin lähteissä 11 roomalaista mailia eli yli 16 kilometriä, joskin temppelin ja kaupungin välinen etäisyys on ollut suurempi. Osia tiestä on löydetty, ja sen leveys on ollut noin kuusi metriä.


title: Diktynnan temppeli

text: Arkeologisissa kaivauksissa paikalta on löydetty muun muassa Artemiin patsas sekä Hadrianuksen patsaan pää. Ne ovat nykyisin Chanián arkeologisessa museossa.


title: Diolkos

text: Diolkos () oli antiikin ajalla rakennettu kivetty tie, jota pitkin rahti ja kevyemmät alukset pystyttiin kuljettamaan Korintin kannaksen halki. Sen arkeologinen kohde sijaitsee lähellä nykyistä Kórinthoksen kaupunkia Kreikassa.


title: Diolkos

text: Diolkos rakennettiin 500-luvulla eaa. mahdollisesti Korintin tyranni Periandroksen aikana. Sen tehtävänä oli mahdollistaa ainakin kevyemmille aluksille ja sotalaivoille nopea yhteys Saroninlahden ja Korintinlahden välillä. Tutkijat ovat kuitenkin erimielisiä siitä, missä määrin tietä todella käytettiin tavallisten laivojen siirtämiseen: Perinteisen tulkinnan mukaan tietä olisi käytetty jatkuvasti kaikkien kaupunkivaltioiden kauppalaivojen ja niiden rahdin kuljettamiseen, ja sillä olisi näin ollut suuri merkitys Korintin taloudelle. Joidenkin tutkijoiden mukaan tie olisi ollut antiikin aikana kuitenkin lähinnä Korintin ja sen liittolaisten käytössä.


title: Diolkos

text: Nimi "Diolkos" tulee sanoista "dia-" (διά, ”läpi”) ja "holkos" (ὁλκός, ”laivojen vetolaite”). Nimitys tunnetaan Strabonilta, joka käytti sitä Korintin kannaksen kapeimmasta kohdasta, sekä Strabonia lainanneelta grammaatikko Hesykhiokselta. Kumpikaan ei käytä sitä nykyisessä merkityksessä kuvaamaan varsinaista tietä; käyttö tässä tarkoituksessa on nykyaikaista alkuperää.


title: Diolkos

text: Tien länsipää uusittiin 300-luvulla eaa. Osa Diolkoksesta tuhoutui keisari Neron aloittamissa kanavan rakennustöissä vuonna 67 jaa. Diolkos oli kuitenkin käytössä 800-luvulle saakka, tosin loppuaikoinaan mahdollisesti lähinnä sotilaskäytössä. Korintin kannaksen halkaiseva Korintin kanava valmistui vasta vuonna 1893. Diolkoksen arkeologiset kaivaukset suoritettiin vuosina 1956–1959 Nikólaos Verdelíksen johdolla.


title: Diolkos

text: Diolkoksen pituus oli noin seitsemän kilometriä ja leveys noin 3,4–6,0 metriä. Se oli rakennettu kannaksen poikki loivimpaan mahdolliseen kohtaan. Tie oli kivetty suorakulmaisin kalkkikivilohkarein ja sen keskellä kulki kaksi uraa noin 1,5 metrin etäisyydellä toisistaan. Uria pitkin vedettiin todennäköisesti jonkinlaista pyörillä varustettua laivojen vetolaitetta. Laivojen lasti on todennäköisesti purettu laivojen keventämiseksi ja kuljetettu erikseen tavallista tietä pitkin. Ainakin tien länsipäässä on ollut kivetty satamalaituri.


title: Diolkos

text: Tietä on kaivettu esiin noin 255 metrin matkalta sen länsipäässä Peloponnesoksen puolella eli nykyisen kanavan eteläpuolella, jossa myös Diolkoksen varsinainen arkeologinen kohde sijaitsee, sekä noin 204 metrin matkalta kanavan pohjoispuolella. Diolkoksen reitti kulki todennäköisesti suurimmaksi osaksi kanavan linjauksen pohjoispuolella. Tien arvellaan tehneen mutkan lähellä länsipäätään suunnilleen samassa kohdassa, jossa kanavan linjaus risteää tien reitin kanssa.


title: Kosin stadion

text:
Kosin stadion () oli antiikin aikainen stadion Kosin kaupungissa Kosin saarella Kreikassa. Sen arkeologinen alue sijaitsee kaupungin keskustan länsipuolella Panagí Tsaldári ja Megálou Alexándrou -katujen välisellä alueella.
Stadion rakennettiin 100-luvulla eaa. Sen pituus oli noin 180 metriä ja leveys noin 30 metriä. Stadionin arkkitehtuuri yhdisteli doorilaista ja joonialaista tyyliä. Kreikkalaisella ajalla stadionissa oli penkit vain itäsivulla. Roomalaisella ajalla lisättiin penkit myös länsisivulle.


title: Kosin stadion

text: Stadion löytyi Rudolf Herzogin ja Luciano Laurenzin kaivauksissa 1900-luvun alkupuolella. Kaivauksia alueella suoritti myös Luigi Morricone vuosina 1939–1940. Stadionin arkeologisella alueella on nähtävissä vain joitakin stadionin rakenneosia. Alueen eteläpuolella sijaitsee niin kutsuttu Läntinen arkeologinen alue.


title: Läntinen arkeologinen alue

text: Läntinen arkeologinen alue () on antiikin aikaisen Kosin kaupungin läntisen osan löydöksiä käsittävä arkeologinen alue Kosin saarella Kreikassa. Se sijaitsee nimensä mukaisesti myös nykyisen Kosin kaupungin keskustan länsilaidalla.


title: Läntinen arkeologinen alue

text: Alueen rakennukset ovat pääosin hellenistiseltä ja roomalaiselta ajalta ja ne tuhoutuivat tai kärsivät suuria vaurioita maanjäristyksessä vuonna 469. Alueen pohjoispuolella sijaitsee Kosin stadionin arkeologinen kohde, eteläpuolella Roomalaisen odeionin ja Roomalaisen talon kohteet. Alueen esinelöydöt ovat Kosin arkeologisessa museossa.


title: Läntinen arkeologinen alue

text: Gymnasion


title: Läntinen arkeologinen alue

text: Kosin gymnasion oli rakennettu 100-luvun eaa. ensimmäisellä puoliskolla. Se oli peristyylirakennus, joka oli 180 metriä pitkä ja 90 metriä leveä. Sen pylväistä 17 on kunnostettu.


title: Läntinen arkeologinen alue

text: Nymfaion


title: Läntinen arkeologinen alue

text: Nymfaion on roomalaisaikainen julkinen käymälä, joka on rakennettu 200-luvun loppupuolella. Sen nimi on peräisin siitä, että sen luultiin alun perin olleen nymfaion eli nymfeille omistettu lähdekaivorakennus. Rakennus kaivettiin vuonna 1938 ja kunnostettiin vuonna 1940.


title: Läntinen arkeologinen alue

text: Läntinen roomalainen kylpylä


title: Läntinen arkeologinen alue

text: Niin kutsuttu läntinen roomalainen kylpylä rakennettiin 200-luvulla ja se tuhoutui maanjäristyksessä vuonna 469. Rakennus on 92 metriä pitkä ja 33–35 metriä leveä. Maanjäristyksen jälkeen rakennuksen säilyneistä osista tehtiin osa basilikakirkkoa. Rakennuksesta on löydetty Kosin suurimmat tunnetut lattiamosaiikit.


title: Läntinen arkeologinen alue

text: Europan talo


title: Läntinen arkeologinen alue

text: Europan talo on nimitys, joka on annettu alueelta löydetylle roomalaisaikaiselle huvilalle. Se on saanut nimensä hyvinsäilyneestä lattiamosaiikista, joka esittää Europan sieppausta. Se on tehty 200-luvulla jaa.


title: Läntinen arkeologinen alue

text: Muita rakennuksia


title: Läntinen arkeologinen alue

text: Alueella on myös lukuisten muiden rakennusten jäänteitä. Monissa rakennuksissa on ollut mosaiikkilattiat. Lattiamosaiikit esittävät muun muassa Pariksen tuomiota, Dionysosta, muusia, gladiaattoreita sekä metsästystä.


title: Läntinen arkeologinen alue

text: Kadut


title: Läntinen arkeologinen alue

text: Alueella on roomalaiselle asemakaavalle tyypilliset "cardo"- ja "decumanus"-kadut.


title: Roman de Renart

text: Roman de Renart, "Ketturomaani", on muinaisranskalainen kokoelma runomuotoisia eläintarinoita. Se syntyi 1100- ja 1200-luvun taitteessa. Suositun kokoelman pohjana on latinankielisiä esikuvia, joista tuli keskiajan yhteiskunnan satiiria.


title: Arturo Uslar Pietri

text:
Arturo Uslar Pietri (1906 Caracas, Venezuela
– 2001 Caracas, Venezuela) oli venezuelalainen kirjailija, lakimies, poliitikko ja toimittaja.


title: Arturo Uslar Pietri

text: Venezuelan pääkaupungissa Caracasissa syntynyt Uslar Pietri oli kenraalin poika, ja kouluvuosinaan hän asui perheensä kanssa maaseudun pikkukaupungeissa, ensin Caguassa ja sitten Maracayssa. Palattuaan teini-iässä Caracasiin Uslar Pietri kiinnostui kirjallisuudesta. Maakunnissa vietetystä lapsuudesta ja nuoruudesta Uslar Pietri ammensi novelleihinsa omia luontokokemuksiaan ja kuulemiaan kansantarinoita ja uskomuksia.


title: Arturo Uslar Pietri

text: Hän kävi yksityiskouluja ja opiskeli 1923–1929 lakia Universidad Central de Venezuela -yliopistossa. Opiskeluvuosien kirjallisia vaikutteita olivat latinalaisamerikkalaiset modernistit kuten José Enrique Rodó ja nicaragualainen runoilija Rubén Darío, sekä eurooppalaiset Henri Barbusse, Gabriel Miró, Azoŕın, Antonio Machado, Oscar Wilde, Leo Tolstoi, Vladimir Korolenko ja erityisesti Leonid Andrejev.


title: Arturo Uslar Pietri

text: Vastavalmistunut juristi sai töitä Venezuelan Pariisin-suurlähetystöstä. Pariisi oli käännekohta nuorelle kirjailijalle runsaine kulttuuritarjontoineen hänen kotimaahansa verrattuna. Pariisissa Uslar Pietri kirjoitti vuonna 1931 julkaistun esikoisromaaninsa "Las lanzas coloradas" Venezuelan itsenäistymissodasta (1811–1823).


title: Arturo Uslar Pietri

text: Palattuaan Pariisista toisen maailmansodan alla Uslar Pietri toimi talouspolitiikan professorina Cátedra-yliopistossa ja päätyi sitten Venezuelan hallituksiin ensin opetus-, sitten talous- ja lopulta sisäministeriksi. vuoden 1945 sotilasvallankaappaus ajoi hänet viideksi vuodeksi maanpakoon Kanadaan ja Yhdysvaltoihin. Politiikkaan hän palasi vasta 1959, pyrki maan presidentiksi 1963 ja jatkoi senaattorina vuoteen 1973, minkä jälkeen hän keskittyi kirjoittamiseen ja opettamiseen.


title: Arturo Uslar Pietri

text: Uslar Pietri kuoli 94-vuotiaana kotonaan Caracasissa.


title: Philipp Lienhart

text: Philipp Lienhart (s. 11. heinäkuuta 1996 Lilienfeld) on itävaltalainen jalkapalloilija, joka edustaa Espanjan Segunda División B:ssä pelaavaa Real Madrid Castillaa. Pelipaikaltaan oikeajalkainen Lienhart on keskuspuolustaja.


title: Philipp Lienhart

text: Rapid Wienin kasvatti Lienhart siirtyi kaudeksi 2014–2015 lainalle Real Madridin organisaatioon. Hän pelasi seuran C-joukkueen paidassa kolme ottelua viimeistellen yhden maalin. Kaudeksi 2015–2016 Real osti Lienhartin omakseen. Tuolla kaudella hän debytoi seuran kakkosjoukkueen Real Madrid Castillan paidassa Segunda División B:ssä. Real Madridin edustusjoukkueen paidassa Copa del Reyssä Lienhart debytoi joulukuussa 2015 Cádiz CF:ää vastaan.


title: Philipp Lienhart

text: Lienhart on pelannut Itävallan nuorten maajoukkueissa. Vuodesta 2014 alkaen hän on kuulunut maan alle 21-vuotiaiden maajoukkueeseen.


title: Poseidonin temppeli

text: Poseidonin temppeli voi viitata seuraaviin Poseidonille omistettuihin antiikin aikaisiin temppeleihin:


title: Poseidonin ja Amfitriten temppeli

text: Poseidonin ja Amfitriten temppeli () oli antiikin aikainen Poseidonille ja tämän puolisolle Amfitritelle omistettu temppeli Tenoksen (nykyinen Tínos) saarella Kreikassa. Sen arkeologinen kohde sijaitsee lähellä nykyistä Kiónian kylää.


title: Poseidonin ja Amfitriten temppeli

text:
Temppeli oli rakennettu 300-luvulla eaa. ja se uusittiin 200- tai 100-luvulla eaa. Se vaikuttaa kuuluneen saaria tuohon aikaan hallinneen Makedonian hallitsijoiden rakennusohjelmaan. Pyhäkkö oli yksi merkittävimpiä Poseidonin kulttipaikkoja antiikin aikana ja Kykladien saarten ainoa varsinainen Poseidonin temppeli. Monet Deloksen saarelle matkanneet kävivät ensin puhdistautumassa temppelissä Tenoksella. 100-luvulla eaa. pyhäkkö toimi Rhodoksen johtaman saariston liiton keskuspaikkana.
Temppelin kukoistuskautta olivat 200- ja 100-luvut eaa. Se sai paljon mainetta koko antiikin maailmassa ja sinne tuli paljon pyhiinvaeltajia eri puolilta. Paikallisessa Poseidon-kultissa jumala oli paitsi merenjumala myös parantajajumala hieman Asklepioksen tavoin. Amfitriten puolestaan uskottiin auttavan naisia lapsettomuudessa. Temppelin papit vaikuttavat toimineen lääkäreinä. Pyhäkössä vietettiin vuotuisia Poseidonia-juhlia suunnilleen nykyisen tammi-helmikuun aikoihin. Niihin kuului muun muassa näytelmäkilpailut.


title: Poseidonin ja Amfitriten temppeli

text: Alueelle rakennettiin uusia rakennuksia, kuten roomalaisia kylpylöitä, vielä ensimmäisellä ja toisella vuosisadalla. Temppeli hylättiin 200-luvulla jaa. ja tuhoutui 300-luvulla. Arkeologiset kaivaukset alueella suoritettiin vuonna 1902 H. Demoulinin johdolla ja vuonna 1905 P. Graindorin johdolla.


title: Poseidonin ja Amfitriten temppeli

text: Temppeli edusti doorilaista tyyliä ja se oli rakennettu paikallisesta marmorista ja gneissistä. 200- tai 100-luvulla eaa. rakennettu uusi temppeli oli edellistä suurempi. Temppelissä oli Poseidonin ja Amfitriten kulttikuvat, jotka oli veistänyt ateenalainen Telesinos. Temppelin koristelussa esiintyi Poseidonin symboleita, kuten kolmikärki, merihirviöitä sekä delfiinejä.


title: Poseidonin ja Amfitriten temppeli

text: Temppelin lisäksi pyhäkköalueella on muun muassa veistoksin koristeltu suurikokoinen alttari, jonka pinta-ala oli noin 100 neliömetriä; "hestiatorion" eli tila rituaaliselle ruokailulle; kaksi kylpylärakennusta; stoa (noin 100 eaa.); votiivilahjaksi rakennettu Nausionin (tai Nausioksen) eksedra; lähdekaivorakennus (noin 300 eaa.); sekä Andronikos Kyrrhoslaisen suunnittelema aurinkokello.


title: Poseidonin ja Amfitriten temppeli

text: Pyhäkköalueen rakennuksista on säilynyt vain vähän, koska suuri osa materiaalista on käytetty myöhemmin uudelleen saaren kirkkojen ja muiden rakennusten rakentamiseen. Alueen esinelöydöt ovat Tínoksen arkeologisessa museossa.


title: M/S Harmony of the Seas

text: M/S Harmony of the Seas on Oasis-luokan risteilyalus, joka rakennettiin STX France -telakalla Saint-Nazairessa Royal Caribbean International -varustamolle. Valmistuessaan siitä tuli maailman suurin risteilyalus. Se ohitti vanhemmat sisaruksensa M/S Oasis of the Seasin ja M/S Allure of the Seasin noin 2 000 bruttotonnilla. Alus on 362,1 metrin pituinen, 65,68 metrin levyinen ja 72 metrin korkuinen. Aluksen syväys on 9,14 metriä ja sen matkanopeus on 22 solmua. Siinä on 18 kerrosta ja 2 747 hyttiä, joihin mahtuu 5 479–6 780 matkustajaa. Aluksessa on muun muassa 23 ravintolaa, 11 252 taideteosta, 1 768 parveketta, 23 uima- ja poreallasta ja sen ulkokannella on lainelautasimulaattori. Miehistön vahvuus on 2 100 henkeä. Aluksen rakentaminen tuli maksamaan noin miljardi euroa.


title: M/S Harmony of the Seas

text: "Harmony of the Seas" oli maailman suurin risteilyalus, kunnes sen uudempi sisaralus, Symphony of the Seas, ohitti sen.


title: M/S Harmony of the Seas

text: Kahden aikaisemman Oasis-luokan aluksen suosio sai Royal Caribbean -varustamon tilaamaan kolmannen Oasis-luokan aluksen joulukuussa 2012. "Harmony of the Seas" laskettiin vesille 10. maaliskuuta 2016 Saint-Nazairen satamassa Ranskassa, ja alus otettiin käyttöön 15. toukokuuta 2016. Sen neitsytmatka alkoi 22. toukokuuta 2016 suuntautuen Southamptonista Rotterdamiin. Alus risteili kesän 2016 Välimerellä ja risteilee syksystä 2016 lähtien Karibialla.


title: M/S Harmony of the Seas

text: Syyskuussa 2016 aluksen pelastusharjoituksessa tapahtui onnettomuus, kun viidennelle kannelle kiinnitetty pelastusvene putosi. Onnettomuudessa kuoli yksi miehistön jäsen ja neljä loukkaantui, joista kaksi vakavasti.


title: Natriumferrosyanidi

text: Natriumferrosyanidi (NaFe(CN)) on natriumin kompleksiyhdiste joka sisältää ryhmän [Fe(CN)]. Se on kellertävää kiteistä, kiinteää ainetta, joka liukenee veteen muttei liukene alkoholiin.


title: Natriumferrosyanidi

text: Vaikka natriumferrosyanidi sisältää syanidiligandin, on se vain vähän myrkyllistä koska syanidi on tiukasti sidoksissa rautaan. Hyväksytty päivittäinen annos on 0–0,025 mg/kg kehon painosta laskettuna. Kuitenkin hapon lisääminen, kuten muillakin ferrosyanidiyhdisteillä, tuottaa myrkyllistä vetysyanidikaasua.


title: Natriumferrosyanidi

text: Euroopan Unionissa natriumferrosyanidi tunnetaan kemiallisena lisäaineena E-535. Sitä lisätään mm. tie- ja ruokasuolaan paakkuuntumisenestoaineeksi. Siitä voidaan rautaa lisäämällä valmistaa preussinsininen nimistä väriainetta.


title: Matts Roos

text: Matts Gustav Wilhelm Roos (s. 1931) on suomalainen fyysikko ja emeritusprofessori sekä kuvataiteilija.


title: Matts Roos

text: Roos oli Helsingin yliopiston suurenergiafysiikan apulaisprofessori 1970–1977 ja alkeishiukkasfysiikan henkilökohtainen ylimääräinen professori 1977–1996.


title: Elena Poniatowska

text: Elena Poniatowska (s. 19. toukokuuta 1932 Pariisi) on ranskalaissyntyinen meksikolainen kirjailija ja toimittaja, joka on tuotannossaan keskittynyt vähäosaisten, erityisesti naisten ja köyhien asemaan liittyviin kysymyksiin.


title: Elena Poniatowska

text: Poniatowska sai 2013 elämäntyöstään Espanjan kulttuuriministeriön Miguel de Cervantes -palkinnon.


title: Pekka Koivistoinen

text: Pekka Eino Koivistoinen (25. kesäkuuta 1932 Suonenjoki – 18. elokuuta 2017 Suonenjoki) oli suomalainen elintarviketieteen professori. Hän laajensi ja kehitti suomalaista elintarviketieteen opetusta ja tutkimusta.


title: Pekka Koivistoinen

text: Koivistoisen vanhemmat olivat maanviljelijä Eino Koivistoinen ja Kustaava Markkanen. Hänen puolisonsa vuodesta 1956 oli ekonomi Seija Sisko Laulajainen. Koivistoinen tuli ylioppilaaksi 1952 ja valmistui Helsingin yliopistosta maatalous- ja metsätieteiden kandidaatiksi 1956, lisensiaatiksi 1960 ja tohtoriksi 1961. Hän toimi tutkijana MIT:ssä Yhdysvalloissa ja Helsingin yliopistossa, jonka elintarvikekemian ja -teknologian (vuodesta 1985 elintarvikekemian) ylimääräiseksi professoriksi hänet nimitettiin 1970 ja vakinaiseksi professoriksi 1977. Jäätyään eläkkeelle vuonna 1995 hän toimi vielä yliopiston dosenttina 1995–1997. Koivistoinen loi suurelta osin Helsingin yliopistoon modernin elintarviketieteiden koulutusohjelman ja laajensi oppiaineensa opetusta muissakin ohjelmissa, samoin kuin kehitti ja kansainvälisti elintarviketieteen tutkimusta. Hänen omat aiemmat tutkimuksensa väitöskirjasta lähtien koskivat muun muassa pestisidijäämiä, myöhemmin hän paneutui ravintoaineisiin ja ruuan ravitsemuksellisuuteen kuten seleenin saantiin suomalaisten ruokavaliossa, samoin kuin fruktoosiin ja vitamiineihin. Helsingin yliopiston maatalous-metsätieteellisen tiedekunnan varadekaanina Koivistoinen toimi 1985–1987 ja dekaanina 1987–1991, jolloin muun muassa tiedekunnan koko laitosrakenne uudistettiin. Hän vaikutti myös keskeisesti yliopiston biotieteiden sijoittumiseen Viikkiin. Eläkkeelle jäätyään Koivistoinen jatkoi vanhempiensa jo 1920-luvulla Suonenjoella aloittamaa mansikoiden viljelyä.


title: Onni Norio

text: Onni Norio (12. heinäkuuta 1913 Raahe – 1. maaliskuuta 1990 Kairo, Egypti) oli suomalainen tullinhoitaja, kirjailija ja pakinoitsija. Hän käytti Raahelainen-lehden pakinoitsijana nimimerkkiä "Felix Onkka".


title: Onni Norio

text: Norio pääsi ylioppilaaksi Raahessa 1934. Hän toimi Tornion ja Raahen tullilaitoksilla kirjurina, tarkastajana ja tullinhoitajana vuosina 1936–1979. Norio kirjoitti Raahen paikallishistoriasta ja laati myös raahelaisiin lehtiin pakinoita ja muistelmia.


title: Onni Norio

text: Onni ja Aino Norio kuolivat Kairossa Egyptissä hotelli Sheratonin tulipalossa, jossa sai surmansa 16 ihmistä.


title: Onni Norio

text: Nimimerkillä "Felix Onkka":


title: Rasmus Windingstad

text: Rasmus Windingstad (s. 31. lokakuuta 1993) on norjalainen alppihiihtäjä, joka edustaa Bærums Skiklubia.


title: Rasmus Windingstad

text: Nuorten MM-kilpailuissa Jasnassa 2014 Windingstad saavutti pronssia suurpujottelussa. Vuonna 2015 hän osallistui Vailin/Beaver Creekin MM-kilpailuihin, joissa hän sijoittui suurpujottelussa 31:nneksi.


title: Rasmus Windingstad

text: Alppihiihdon maailmancupissa Windingstad kilpaili ensimmäisen kerran Sankt Moritzissa helmikuussa 2014. Ensimmäiset maailmancupin pisteensä hän saavutti Beaver Creekin suurpujottelussa joulukuussa 2015 oltuaan 28:s. Kymmenen parhaan joukkoon hän sijoittui ensimmäisen kerran oltuaan kahdeksas Kranjska Goran suurpujottelussa maaliskuussa 2018.


title: Tina Modotti

text: Assunta Adelaide Luigia Modotti Mondini, tunnettu nimellä Tina Modotti (1896 Udine, Italia – 1942 México, Meksiko), oli italialaissyntyinen yhdysvaltalainen malli, valokuvaaja ja yhteiskunnallinen aktivisti, joka oli 1930-luvun puolenvälin jälkeen aktiivisesti mukana Meksikon kommunistipuolueen stalinistisessa toiminnassa.


title: Tina Modotti

text: Valokuvaajana Modotti tunnetaan erityisesti Meksikon maaseudun ihmisten, kasvien ja seinämaalausten kuvaajana. Hän oppi taidon Kaliforniassa silloiselta miesystävältään, valokuvaaja Edward Westonilta, ja lähes koko hänen valokuvatuotantonsa on peräisin 1920-luvulta Meksikosta. Hänen valokuviaan julkaistiin meksikolaisissa vasemmistolehdissä "El Machete" ja "Mexican Folkways", neuvostoliittolaisissa lehdissä sekä länsimaisissa vasemmisto- ja avantgardelehdissä.


title: Tina Modotti

text: Italiassa syntynyt Modotti saapui Yhdysvaltoihin köyhänä siirtolaisena, työskenteli ompelijana tavaratalossa San Franciscossa, alkoi työskennellä mallina ja ajautui sitä kautta Hollywoodin mykkäelokuvien näyttelijäksi. Vuonna 1923 Modotti matkusti Edward Westonin kanssa Meksikoon, jossa hän tutustui moniin taiteilijoihin, kuten B. Traveniin, Frida Kahloon ja Diego Riveraan sekä Meksikon kommunistipuolueen voimahahmoihin Xavier Guerreroon, italialaiseen Vittorio Vidaliin ja kuubalaiseen Julio Antonio Mellaan. Mella ammuttiin kadulla 1929, ja hänen tuolloista rakastajatartaan Modottia syytettiin osallisuudesta murhaan.


title: Tina Modotti

text: Modotti karkotettiin Saksaan, jonne hänen mukanaan seurasi Vittorio Vidali. Modotti yritti elättää itsensä valokuvaajana Berliinissä, muttei onnistunut. Hän matkusti Moskovaan, jossa hän työskenteli avustusjärjestössä ja Pablo Nerudan mukaan heitti Graflex-kameransa Moskovajokeen eikä enää valokuvannut, vaan omistautui vasemmistoaktivismille. Euroopan oleskelunsa aikana Modotti toimi muun muassa vakoojana Ranskassa ja osallistui Espanjan sisällissotaan. Kolmikymmenluvun puolivälissä, palattuaan Meksikoon, Modotti liittyi Meksikon kommunistipuolueeseen. Hän kuoli Meksikossa 46-vuotiaana.


title: Tina Modotti

text: Helsingin taidemuseo järjesti Tennispalatsissa syksyllä 2000 näyttelyn Tina Modottin valokuvista.